Gyɛnɛsese 24 | Yintanɛte Zo Baebolo | Ewiade Fofolɛ Ngilebɛbo\nBɛhɔgyale raalɛ bɛmaanle Ayezeke (1-58)\nRelebɛka hɔyiale Ayezeke (59-67)\n24 Akee Ebileham yɛle ɛrelera kpalɛ, na ɛnee Gyihova ɛyila ye wɔ debie biala anu.+ 2 Ebileham zele ye sonvolɛ kpanyinli ne mɔɔ wɔ ye sua nu ɛkɛ mɔɔ nea debie biala mɔɔ ɔlɛ la azo la kɛ:+ “Mesɛlɛ wɔ, fa ɛ sa wula me ɛzɔlɛ bo, 3 na mekulo kɛ ɛfa Gyihova, anwuma nee aze Nyamenle ne ɛka ndane kɛ, ɛnrɛgya Keenama mɔɔ mede bɛ avinli la amra mraalɛ ne mɔ bie ɛnrɛmaa me ra ne.+ 4 Emomu ɛbahɔ me maanle nu nee me mbusuafoɔ avinli+ na wɔahɔgya raalɛ wɔamaa me ra Ayezeke.” 5 Noko sonvolɛ ne bizale ye kɛ: “Na saa raalɛ ne ɛngulo kɛ ɔ nee me ba ɛke ɛ? Ɛnee menva ɛ ra ne menzia mengɔ azɛlɛ ne mɔɔ ɛvi zo ɛrale la azo ɔ?”+ 6 Ɔti Ebileham zele ye kɛ: “Nea na wɔanva me ra ne wɔangɔ nehane.+ 7 Gyihova, anwuma Nyamenle ne mɔɔ yele me vile me papa sua nu nee me mbusuafoɔ azɛlɛ zo+ na ɔ nee me dendɛle na ɔhanle ndane ɔhilele me kɛ:+ ‘Mebava azɛlɛ ɛhye meamaa+ ɛ bo zo amra’ la,+ bazoa ye anwumabɔvolɛ yeamaa yeali ɛ nyunlu+ na wɔahɔgya raalɛ wɔ nehane wɔamaa me ra ne.+ 8 Noko saa raalɛ ne ɛngulo kɛ ɔ nee wɔ ba a, yemɔ ɛndo ndane ɛhye. Noko ɔnle kɛ ɛfa me ra ne ɛkɔ nehane.” 9 Ɔti sonvolɛ ne vale ɔ sa wulale ɔ menle Ebileham ɛzɔlɛ bo na ɔhanle edwɛkɛ ɛhye anwo ndane ɔhilele ye.+ 10 Yemɔti sonvolɛ ne vale ɔ menle afunlumu ne mɔ anu bulu yɛɛ ɔ menle ninyɛne mgbalɛ ne mɔ kɔsɔɔti bie na ɔhɔle. Akee ɔhɔle Mɛsɔpɔteemea nehane, wɔ Neehɔ sua zo. 11 Ɔmaanle afunlumu ne mɔ hotole bula bie mɔɔ wɔ suakpole ne anzi la anwo. Ɛnee ɔle nɔsolɛ nu, mekɛ mɔɔ mraalɛ ne mɔ kɔsesa nzule la. 12 Akee ɔhanle kɛ: “Gyihova, me menle Ebileham Nyamenle, mesɛlɛ wɔ, maa ɔwie me boɛ ɛnɛ kenle ye, na da wɔ ɛlɔlɛ kpundii ne ali kile me menle Ebileham. 13 Megyi nzubula ye anwo wɔ ɛke, na sua ye azo mbɛlɛra barasesa nzule. 14 Maa ɔrɛla ye kɛ, bɛlɛra ne mɔɔ mebaze ye kɛ, ‘Mesɛlɛ wɔ, ka wɔ nzule buakɛ ne aze maa meno nzule ne bie,’ na ɔbaha kɛ, ‘No bie, na mebasesa bie meamaa wɔ afunlumu ne mɔ noko anlo’ la, ɛyɛ ahenle mɔɔ wɔkpa ye wɔmaa wɔ sonvolɛ Ayezeke la; na maa menlua ɛhye azo menwu ye kɛ, wɔla ɛlɔlɛ kpundii ali wɔhile me menle ne.” 15 Ɔ nloa ampe bɔbɔ, Relebɛka vi sua ne azo vindele na ɛnee ye buakɛ ne gyi ɔ kɔme zo. Relebɛka papa a le Bɛtuwɛle,+ yɛɛ Ebileham adiema nrenyia Neehɔ aye+ Melekaa ara+ a le Bɛtuwɛle. 16 Ɛnee bɛlɛra ne anwo yɛ fɛ kpalɛ; ɔle bɛlɛra mɔɔ nee nrenyia biala ɛtɛdale ɛlɛ. Ɔtolole ɔhɔle nzubula ne anwo ɔhɔzale bie na ɔvole ɔrale. 17 Ndɛndɛ ne ala sonvolɛ ne nriandile hɔyiale ye na ɔhanle kɛ: “Mesɛlɛ wɔ, maa me wɔ buakɛ ne anu nzule ekyi meno.” 18 Ɔdaye noko ɔhanle kɛ: “Me menle, no bie.” Ɔti ndɛndɛ ne ala, ɔzokoɛle ye buakɛ ne ɔziele ɔ sa zo na ɔmaanle ɔnlonle bie. 19 Mɔɔ ɔmaanle ɔnlonle bie ɔwiele la, ɔhanle kɛ: “Mebaza bie meamaa wɔ afunlumu ne mɔ noko kɔkpula kɛ bɛ muala bɛbanlo bie bɛawie.” 20 Ɔti ɔwolale ye nzule ne ɔguale debie mɔɔ nane ne mɔ no nzule wɔ nu la anu ndɛndɛ na ɔnriandile ɔlile akɔneaba wɔ bula ne azo ɔsesale nzule ɔmaanle ye afunlumu ne mɔ amuala. 21 Ɛhye mɔ amuala anu, ɛnee nrenyia ne gyi ɛkɛ ne koonwu ɛlɛnea ye na ɛnee yezi ɔ nwo; ɛnee ɔngola ɔnnwu ye saa Gyihova ɛmaa ye adendulɛ ne ɛwie ye boɛ a. 22 Mɔɔ afunlumu ne mɔ nlonle nzule wiele la, nrenyia ne yele bɛ bonyi nu nvutuke ngɛba mɔɔ ye ɛlomboɛ le hyikɛle* foa ko yɛɛ bɛ sa akɔme nu nvutuke ngɛba nwiɔ mɔɔ ye ɛlomboɛ le hyikɛle* bulu la maanle ye 23 na ɔhanle kɛ: “Mesɛlɛ wɔ ka kile me, wɔ papa a le nwane? Wɔ papa lɛ sua mɔɔ yɛbahola yɛala nu nɔe ɔ?” 24 Ɔti ɔzele ye kɛ: “Me papa a le Bɛtuwɛle,+ Melekaa ara nrenyia ne mɔɔ ɔwole ye ɔmaanle Neehɔ la.”+ 25 Na ɔdoale zo kɛ: “Yɛlɛ ndile nee nya nya mɔɔ nane di la dɔɔnwo, yɛɛ eza yɛlɛ ɛleka mɔɔ bɛbala ye nɔe a.” 26 Akee nrenyia ne hotole na ɔbutule ɔ nyunlu aze wɔ Gyihova anyunlu 27 na ɔhanle kɛ: “Ayɛlɛyelɛ ɛha Gyihova, me menle Ebileham Nyamenle ne, ɔluakɛ yeanye ye ɛlɔlɛ kpundii ne nee ye nɔhalɛlilɛ ne yeanvi me menle anwo zo. Gyihova ɛhile me adenle ɛra me menle amediema ne mɔ sua nu.” 28 Na bɛlɛra ne nriandile hɔhanle ɛhye mɔ anwo edwɛkɛ hilele ye mame sua nu amra. 29 Ɛnee Relebɛka lɛ ɔ diema nrenyia bie mɔɔ bɛfɛlɛ ye Leeban.+ Yemɔti Leeban nriandile hɔle nrenyia ne mɔɔ ɛnee gyi nzubula ne anwo la anwo lɔ. 30 Mɔɔ ɔnwunle ɔ diema raalɛ ne abonyi nu ngɛba ne nee ɔ sa akɔme nu ngɛba ne na ɔdele edwɛkɛ mɔɔ ɔ diema raalɛ Relebɛka hanle kɛ, “Edwɛkɛ mɔɔ nrenyia ne hanle hilele me la ɛne” la, ɔhɔyiale nrenyia ne mɔɔ ɛnee tɛgyi ye afunlumu ne mɔ anwo ɛkɛ wɔ nzubula ne anwo la. 31 Ɛkɛ ne ala ɔhanle kɛ: “Wɔmɔ mɔɔ Gyihova ɛyila wɔ a, bɛla. Duzu ati a ɛtɛgyi alienwo ɛke a? Meziezie sua ne anu nee ɛleka mɔɔ afunlumu ne mɔ bala la mewie.” 32 Ɔti nrenyia ne rale sua nu ɛkɛ, na ɔzianyizianyinle* afunlumu ne mɔ na ɔmaanle bɛ nya nya nee ndile na ɔmaanle nrenyia ne nee menli mɔɔ nee ye lua la nzule bɛwowole bɛ gyakɛ anwo. 33 Noko mɔɔ bɛvale debie bɛziele ɔ nyunlu kɛ ɔli la, ɔhanle kɛ: “Menrɛli debie kɔkpula kɛ mebaha mɔɔ ɔwɔ kɛ meka mekile bɛ la.” Yemɔti Leeban hanle kɛ: “Tendɛ!” 34 Akee ɔhanle kɛ: “Mele Ebileham sonvolɛ.+ 35 Na Gyihova ɛyila me menle kpole kpalɛ na yemaa yenyia ɔ nwo kpole kpalɛ, yemaa yenyia mboane nee nlankɛ, dwɛtɛ fufule nee nvutuke, azonvolɛ mrenyia nee mraalɛ yɛɛ afunlumu nee asoaso dɔɔnwo.+ 36 Eza me menle aye Sɛla wole ralɛ nrenyia maanle me menle wɔ ye mrelera nu,+ na ɔbava debie biala mɔɔ ɔlɛ la yeamaa ye.+ 37 Yemɔti me menle maanle menganle ndane, ɔse: ‘Mmagya Keenama mɔɔ mede bɛ avinli la amra mraalɛ ne mɔ bie ɛmaa me ra ne.+ 38 Emomu ɛbahɔ me papa sua nu nee me mbusuafoɔ avinli+ na wɔahɔgya raalɛ wɔamaa me ra ne.’+ 39 Noko membizale me menle kɛ: ‘Na saa raalɛ ne ɛngulo kɛ ɔ nee me bara ɛke ɛ?’+ 40 Ɔzele me kɛ: ‘Gyihova mɔɔ me nee ye lua la+ bazoa ye anwumabɔvolɛ yeamaa ɔ nee wɔ ahɔ,+ na yeamaa wɔ adendulɛ ne awie wɔ boɛ, na wɔagya raalɛ wɔ me mbusuafoɔ nee me papa sua nu amra avinli wɔamaa me ra ne.+ 41 Noko saa ɛkɔ me mbusuafoɔ ɛkɛ na bɛanva raalɛ ne bɛammaa wɔ a, yemɔ ɛndo ndane ɛhye mɔɔ wɔha la.’+ 42 “Mɔɔ mendwule nzubula ne anwo ɛnɛ la, menganle kɛ: ‘Gyihova, me menle Ebileham Nyamenle, saa ɛbamaa me adendulɛ ne awie me boɛ a, 43 megyi nzubula ye anwo ɛke. Maa ɔrɛla ye kɛ, saa bɛlɛra bie ɛlɛba+ araza nzule, na meka kɛ, “Mesɛlɛ wɔ, maa meno wɔ buakɛ ne anu nzule ne ekyi,” 44 na ɔka kɛ, “No bie, na mebasesa bie meamaa wɔ afunlumu ne mɔ noko anlo” a, maa zɔhane raalɛ ne ɛyɛ ahenle mɔɔ Gyihova ɛkpa ye ɛmaa me menle ara ne la.’+ 45 Kolaa na meaha me edwɛkɛ ne wɔ me ahonle nu meawie la, Relebɛka vindele ɛkɛ na ɛnee ye buakɛ ne gyi ɔ kɔme zo, na ɔtolole ɔhɔle nzubula ne anwo ɔhɔzale nzule. Akee menzele ye kɛ: ‘Mesɛlɛ wɔ, maa me nzule ne bie meno.’+ 46 Ɔti ndɛndɛ ne ala, ɔzokoɛle ye buakɛ ne na ɔhanle kɛ: ‘No bie,+ na mebaza bie meamaa wɔ afunlumu ne mɔ noko.’ Yemɔti menonle bie na eza ɔsesale bie ɔmaanle afunlumu ne mɔ. 47 Ɛhye anzi, membizale ye kɛ: ‘Wɔ papa a le nwane?’ na ɔbuale kɛ: ‘Me papa a le Bɛtuwɛle, Neehɔ ara nrenyia ne mɔɔ Melekaa wole ye maanle ye la.’ Yemɔti menvale ngɛba ne menzɔle ɔ bonyi na menvale bɛ sa akɔme nu ngɛba ne menguale ɔ sa.+ 48 Akee mengotole na membutule me nyunlu aze wɔ Gyihova anyunlu na menyele Gyihova, me menle Ebileham Nyamenle ne,+ mɔɔ ɛhile me adenle fɔɔnwo kɛ membanva me menle adiema nrenyia ne ara raalɛ ne memaa ɔ ra ne la ayɛlɛ. 49 Yemɔti saa bɛkulo kɛ bɛda ɛlɔlɛ kpundii nee nɔhalɛlilɛ ali bɛkile me menle a, bɛha bɛhile me, tɛ ye zɔhane noko a bɛha, amaa meanwu mɔɔ meyɛ a.”*+ 50 Akee Leeban nee Bɛtuwɛle buale kɛ: “Ɛhye vi Gyihova. Yɛnrɛhola yɛnrɛha yɛnrɛhile wɔ kɛ ɛhɛe anzɛɛ kyɛkyɛ.* 51 Relebɛka a gyi ɛ nyunlu ɛkɛ ne la. Fa ye kɔ na maa ɔyɛ ɛ menle ara ne aye kɛ mɔɔ Gyihova ɛha la.” 52 Mɔɔ Ebileham sonvolɛ ne dele bɛ edwɛkɛ ne la, ɛkɛ ne ala ɔbutule ɔ nyunlu aze wɔ Gyihova anyunlu. 53 Akee sonvolɛ ne yeyele dwɛtɛ fufule nee nvutuke agudeɛ yɛɛ adɛladeɛ maanle Relebɛka, yɛɛ ɔvale ninyɛne mɔɔ sonle bolɛ la ɔmaanle ɔ diema nrenyia ne nee ye mame. 54 Ɛhye anzi, ɔ nee mrenyia ne mɔ mɔɔ boka ɔ nwo la lile na bɛnlonle na bɛlale ɛkɛ ne nɔe ne. Mɔɔ ɔdwazole nwonlomɔ ne la ɔhanle kɛ: “Bɛmaa me adenle bɛmaa mengɔ me menle anwo lɔ.” 55 Ɛhye ati ɔ diema nrenyia ne nee ye mame hanle kɛ: “Maa bɛlɛra ne ɛdɛnla yɛ nwo ɛke kɛyɛ kenle bulu. Na akee yeahɔ.” 56 Noko ɔzele bɛ kɛ: “Bɛmmakye me bɛsie ɛke, ɔluakɛ Gyihova ɛmaa me adendulɛ ne ɛwie me boɛ. Bɛmaa me adenle bɛmaa mengɔ me menle anwo lɔ.” 57 Yemɔti bɛhanle kɛ: “Maa yɛvɛlɛ bɛlɛra ne na yɛbiza ye.” 58 Bɛvɛlɛle Relebɛka na bɛbizale ye kɛ: “Ɛkulo kɛ ɛ nee nrenyia ɛhye kɔ ɔ?” Ɔbuale kɛ: “Ɛhɛe, me nee ye bahɔ.” 59 Yemɔti bɛmaanle bɛ diema raalɛ Relebɛka+ nee ahenle mɔɔ nleanle ye*+ la yɛɛ Ebileham sonvolɛ ne nee ye menli ne hɔle. 60 Na bɛyilale Relebɛka na bɛzele ye kɛ: “Yɛ diema raalɛ, ɛ bo zo amra ɛyɛ mgbe dɔɔnwo,* na ɛ bo zo amra ɛva menli mɔɔ kpɔ bɛ la anlenkɛ kpole ne.”*+ 61 Akee Relebɛka nee ye azonvolɛ mraalɛ ne mɔ dwazole hɔvole afunlumu ne mɔ azo na bɛlile nrenyia ne anzi. Ɔti sonvolɛ ne vale Relebɛka na ɔzile nu ɔhɔle. 62 Ɛnee Ayezeke vi Biyɛ-leehae-lɔe nehane ɛra,+ ɔluakɛ ɛnee ɔde Nɛgɛbe azɛlɛ zo.+ 63 Ɔlɛkɔ nɔsolɛ nu la, Ayezeke vindele alienwo* kɛ ɔkadwenledwenle ninyɛne nwo.+ Mɔɔ ɔmaanle ɔ nye zo la, ɔnwunle kɛ afunlumu dɔɔnwo ɛlɛba! 64 Mɔɔ Relebɛka maanle ɔ nye zo la, ɔnwunle Ayezeke, na ɔvi ye afunlumu ne azo ɔdwule aze ndɛndɛ. 65 Akee ɔbizale sonvolɛ ne kɛ: “Nrenyia boni a lua nehane mɔɔ ɔlɛba yearayia yɛ la?” Na sonvolɛ ne hanle kɛ: “Me menle ne ɔ.” Ɔti ɔvale ye aguzo ne ɔhedale ɔ ti zo. 66 Na sonvolɛ ne hanle mɔɔ yeyɛ la amuala hilele Ayezeke. 67 Ɛhye anzi, Ayezeke vale Relebɛka hɔle ye mame Sɛla ɛdanlɛsua ne anu.+ Ɔti ɔvale Relebɛka ɔyɛle ɔ ye; na ɔhulole ye,+ na Ayezeke arɛle kyekyele wɔ ye mame ewule ne anzi.+\n^ Ɔbayɛ kɛ Leeban ɔ.\n^ Hibulu aneɛ nu, “amaa meanwu ye saa mekɔ bɛne zo anzɛɛ fema zo a.”\n^ Anzɛɛ “Yɛnrɛhola yɛnrɛha mɔɔ le ɛtane anzɛɛ kpalɛ la yɛnrɛhile wɔ.”\n^ Ɛhye kile, ahenle mɔɔ nleanle ye na kɛkala yerayɛ ye sonvolɛ la.\n^ Anzɛɛ “ɛbayɛ menli mgbe dɔɔnwo ɛ mame.”\n^ Anzɛɛ “azuamgbole ne mɔ.”\n^ Ɔle azɛlɛ mɔɔ la ɛkɛ mgbane mɔɔ bɛtɛduale debie wɔ zolɛ la.


Gyɛlɛmaya 49 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Amɔn (1-6)\nNgapezo mɔɔ tia Yidɔm (7-22)\nYidɔm maanle ne ɛnrɛdɛnla ɛkɛ bieko (17, 18)\nNgapezo mɔɔ tia Damasekɛse (23-27)\nNgapezo mɔɔ tia Kidaa nee Heezɔ (28-33)\nNgapezo mɔɔ tia Yilam (34-39)\n49 Mɔɔ Gyihova ɛha ye wɔ Amɔnoma anwo la ɛne:+ “Yizilayɛ ɛnlɛ mralɛ mrenyia ɔ? Ɔnlɛ koliagya ɔ? Duzu ati a Malekam+ ɛva Gaade azɛlɛ ne ɛ?+ Na duzu ati a ye menli de Yizilayɛ azuamgbole ne mɔ azo a?” 2 “Ɛhye ati, nea! mekɛ ɛlɛba,’ Gyihova a se a,‘Mɔɔ mebamaa bɛade konle aweɛne ne* wɔ Amɔnoma suakpole Relaba azo a.+ Ɔbayɛ kɛ ezukue mɔɔ ɛdɔ mgbane la,Na bɛbado senle wɔ azua mɔɔ zuozua ye la azo.’ Na Yizilayɛ balie menli mɔɔ liele ye azɛlɛ ne la noko azɛlɛ,’+ Gyihova a se a. 3 O Hɛhyebɔnoma, bɛzu alɔbɔlɛ ɛzunlɛ, ɔluakɛ bɛzɛkye Eyae! O azua mɔɔ zuozua Relaba la, bɛzu. Bɛheda ɛrele. Bɛzu alɔbɔlɛ ɛzunlɛ na bɛkpɔsa mboane tunli ne mɔ anu,Ɔluakɛ Malekam bahɔ akɛlɛzonlenlɛ nu,Ɔ nee ye ɛsɔfoma nee ye mgbanyima ne mɔ amuala.+ 4 O ralɛ raalɛ mɔɔ ɛnli nɔhalɛ, duzu ati a ɛfa wɔ mbɔnza ne mɔNee wɔ azɛlɛ sɛsɛ mɔɔ kye aleɛ la ɛtu ɛ nwo,Ɛfa ɛ nwo ɛto wɔ anwonyia zoNa ɛka kɛ: “Nwane a bara me nwo zo a?”’” 5 “‘Nea, melɛmaa debie mɔɔ yɛ ɛzulolɛ la ara ɛ nwo zo,’ Tumivolɛ Awulae, ɛlɔne Gyihova a se a,‘Ɔvi bɛdabɛ mɔɔ bɛzuozua wɔ la amuala ɛkɛ. Bɛbabɔ bɛ asande bɛahɔ ɛleka biala,Na awie biala ɛnrɛboɔboa bɛdabɛ mɔɔ bɛbanriandi la anloa.’” 6 “‘Noko nzinlii mebaboɔboa Amɔnoma mɔɔ wɔ akɛlɛzonlenlɛ nu la anloa,’ Gyihova a se a.” 7 Mɔɔ ɛlɔne Gyihova ɛha ye wɔ Yidɔm anwo la ɛne: “Nrɛlɛbɛ ɛwie Timan ɔ?+ Folɛdulɛ kpalɛ ɛbɔ bɛdabɛ mɔɔ bɛlɛ ndelebɛbo la ɔ? Bɛ nrɛlɛbɛ ɛkpɔlɔ ɔ? 8 O Didanema, bɛnriandi, bɛzia bɛ nzi!+ Bɛhɔvea azɛlɛ bo! Ɔluakɛ mebamaa Yisɔ anwu amaneɛWɔ mekɛ mɔɔ mebahakyi me nye wɔ ɔ nwo zo la. 9 Saa menli mɔɔ tete vanye ma la a rale ɛ nwo zo a,Asoo anrɛɛ bɛnrɛgyakyi bie bɛnrɛmaa awie mɔ ɛnrɛtete ɔ? Saa nwule rale ɛkɛ ne nɔɔzo a,Anrɛɛ bɛbazɛkye ninyɛne mɔɔ bɛkulo kɛ bɛsɛkye ye la ala.+ 10 Noko mebalie Yisɔ anwo debie biala. Mebamaa ye feabelɛ ne mɔ anwo ala ɛkɛ,Amaa yeangola fea. Bɛbazɛkye ɔ mra, ɔ mediema nee ɔ gɔnwo mɔ amuala,+Na ɔbavi ɛkɛ.+ 11 Gyakyi wɔ nrisa mralɛ ne mɔ,Na mebanlea bɛ,Na wɔ ahunlanvolɛ mraalɛ bɛalie me ali.” 12 Ɔluakɛ mɔɔ Gyihova ɛha la ɛne: “Nea! Saa menli mɔɔ ɔnle kɛ bɛno kanrɛlɛ ne anu la bɛanlo a, ɛnee wɔmɔ yɛɛ ɛbava ɛ nwo wɔali a? Ɛnrɛva ɛ nwo ɛnrɛli, ɔwɔ kɛ ɛno kanrɛlɛ ne anu.”+ 13 “Ɔluakɛ meva me nwo meha ndane,” Gyihova a se a, “kɛ Bɔzela bahakyi debie ɛzulolɛ bie,+ anyiemgba,* ɛzɛkyelɛ nee amowa; yɛɛ ye azuamgbole ne mɔ amuala bɛadɔ mgbane dahuu.”+ 14 Mede amaneɛ bie mevi Gyihova ɛkɛ,Yezoa awie wɔ maanle maanle ne mɔ anu kɛ: “Bɛboɔboa bɛ nloa na bɛhɔ ɔ nwo zo;Bɛziezie bɛ nwo bɛmaa konle.”+ 15 “Ɔluakɛ, nea! Memaa wɔyɛ ekyi kpalɛ wɔ maanle maanle ne mɔ anu,Menli ɛmbu wɔ bie.+ 16 Ɛzulolɛ mɔɔ ɛka menliNee wɔ ahonle nu anwomemaazo* ne ɛbɛlɛbɛla wɔ,O wɔmɔ mɔɔ ɛde bodane zo,Ɛde awoka ndendenle zo. Saa ɛyɛ wɔ sane wɔ anwuma kɛ kɔleɛ bɔbɔ a,Nehane a mebaye wɔ meavi meadwula wɔ aze a,” Gyihova a se a. 17 Na Yidɔm bahakyi debie ɛzulolɛ bie.+ Awie biala mɔɔ bapɛ nu wɔ ɔ nwo ɛkɛ ne la bava ɛzulolɛ anlea na yeabɔ nvonloma ɔlua ye amaneɛnwunlɛ ne mɔ kɔsɔɔti ati. 18 Kɛ mɔɔ bɛbutule Sodɔm nee Gomɔla nee azuamgbole mɔɔ zuozua bɛ la anye aze la,”+ Gyihova a se a, “zɔhane ala a awie biala ɛnrɛdɛnla zolɛ, yɛɛ awie biala ɛnrɛzokoɛ ɛkɛ a.+ 19 “Nea! Awie bara adidileka ne mɔɔ gyi kpundii la anwo ɛkɛ ne kɛ awenade+ mɔɔ vi Dwɔdan kpɔkɛmile ne anu la, noko wɔ mekɛ ekyi bie ala anu mebamaa yeanriandi yeavi ɔ nwo ɛkɛ. Na mebaye awie meamaa yeanlea ɔ nwo zo. Na nwane a le kɛ medame a, na nwane a kɛhola nee me kɛdwudwu a? Mboaneneavolɛ boni a kɛhola kɛgyinla me nyunlu a?+ 20 Ɛhye ati, bɛdie kpɔkɛ mɔɔ Gyihova ɛbɔ ye wɔ Yidɔm anwo nee adwenle mɔɔ yeva ye wɔ Timanema anwo la:+ Nɔhalɛ nu, bɛbahwenle mboane ngyikyi ne mɔ aze bɛahɔ. Na bɛdabɛ ti ɔbamaa bɛ tɛnlabelɛ ne adɔ mgbane.+ 21 Bɛ azedɔlɛ ne dede ɛmaa azɛlɛ ne ɛkpusu. Bɛte ɛzunlɛ! Bɛte bɛ ne wɔ Nyevile Kɔkɔlɛ ne anloa lɔ.+ 22 Nea! Kɛ mɔɔ kɔleɛ yɛ ye la, ɔbavi anwuma yeara aze,+Na yeadɛlɛ ɔ ndɛba anu wɔ Bɔzela anwo zo.+ Kenle zɔhane, Yidɔm ɛlɔnema ahonleBayɛ kɛ raalɛ mɔɔ ɛlɛwo la ahonle.” 23 Damasekɛse ɛdeɛ ɛne:+ “Bɛgua Heemate+ nee Aapade anyunlu aze,Ɔluakɛ bɛde amaneɛ ɛtane. Ɛzulolɛ ɛha bɛ. Nyevile ne ɛyɛ begyebegye na ɔngola ɔngyinla dii. 24 Damasekɛse ahonle ɛdu. Yehakyi ɔ nye kɛ ɔnriandi, noko ɛzulolɛ ɛha ye. Anwongyelelɛ nee nyane ɛkyekye ye,Kɛ raalɛ mɔɔ ɛlɛwo la. 25 Duzu ati a bɛtɛkpole ayɛlɛyelɛ suakpole ne,Anyelielɛ suakpole ne ɛ? 26 Ɔluakɛ ye mgbavolɛ bɛadɔ amolɛ nu wɔ ye gua ne mɔ azo,Na ɛlɔnema ne mɔ amuala baminli wɔ kenle zɔhane,” ɛlɔne Gyihova a se a. 27 “Mebado senle wɔ Damasekɛse bane ne anu,Na ɔbayela Bɛne-heedade aranemgbole ne mɔ.”+ 28 Mɔɔ Gyihova ɛha ɛhile Kidaa+ nee Heezɔ arelemgbunlililɛ mɔɔ Babelɔn Belemgbunli Nɛbukadenɛza zɛkyele bɛ la ɛne: “Bɛdwazo, bɛhɔ Kidaa,Na bɛhɔhu ngakula mɔɔ vi Aduduleɛ la. 29 Bɛbava bɛ ɛdanlɛ azua nee bɛ mboane bɛahɔ,Bɛ ndanlɛ mɔɔ bɛfa bɛyɛ ɛdanlɛ azua nee bɛ ninyɛne kɔsɔɔti. Bɛbava bɛ afunlumu bɛahɔ,Bɛbazu bɛavɛlɛ* bɛ kɛ, ‘Ɛzulolɛ ɛbɔ yɛ ɛyia!’” 30 “O Heezɔ amra, bɛnriandi, bɛhɔ moamoa! Bɛhɔvea azɛlɛ bo,” Gyihova a se a. “Ɔluakɛ Babelɔn Belemgbunli Nɛbukadenɛza ɛbɔ bɛ nwo kpɔkɛ ɛtane,Na yeva bɛ nwo adwenle ɛtane.” 31 “Bɛdwazo, bɛvo bɛhɔ maanle ne mɔɔ de anzodwolɛ nu la anwo zo,Ɔde ɛkɛ ne koonwu!” Gyihova a se a. “Ɔnlɛ nlenkɛ anzɛɛ mbulalɛ mɔɔ gua nlenkɛ nzi la; bɛ ngome a bɛde a. 32 Bɛ afunlumu ne mɔ bayɛ afedeɛ,Yɛɛ bɛbave bɛ nyɛmoa dɔɔnwo ne. Mebabɔ bɛ asande meagua anwoma kɔsɔɔti anu,*Bɛdabɛ mɔɔ bɛkpa bɛ kɛsa la,+Na mebamaa bɛ amaneɛnwunlɛ avi ɛleka kɔsɔɔti ara,” Gyihova a se a. 33 “Na Heezɔ bayɛ ɛzonlɛ dabelɛ,Ɔbadɔ mgbane dahuu. Awie biala ɛnrɛdɛnla zolɛ,Yɛɛ awie biala ɛnrɛzokoɛ ɛkɛ.” 34 Wɔ Dwuda Belemgbunli Zɛdikaya+ tumililɛ mɔlebɛbo, Gyihova edwɛkɛ mɔɔ rale ngapezonli Gyɛlɛmaya ɛkɛ wɔ Yilam+ anwo la ɛne: 35 “Mɔɔ ɛlɔne Gyihova ɛha la ɛne, ‘Nea, melɛbubu Yilam ɛda ne anu,+ bɛ anwosesebɛ ɛvileka ne. 36 Mebamaa anwoma nna avi azɛlɛ muleɛ nna ne azo ara Yilam anwo zo, na mebabɔ bɛ asande meahɔ anwoma ɛhye mɔ amuala anu. Maanle biala ɛnle ɛkɛ ne mɔɔ Yilamma mɔɔ bɛbɔ bɛ asande la ɛnrɛhɔ nu a.’” 37 “Mebazɛkye Yilamma wɔ bɛ kpɔvolɛma anye zo nee bɛdabɛ mɔɔ bɛlɛkpondɛ bɛ bɛahu bɛ* la anye zo; na mebamaa munzule ado bɛ, me ɛya wuluwulu ne,” Gyihova a se a. “Mebazoa konle dadeɛ meali bɛ nzi kɔkpula kɛ mebabɔ bɛ bo zo bɔkɔɔ.” 38 “Na mebava me belemgbunli ebia ne meazie Yilam,+ na mebazɛkye belemgbunli ne nee mgbanyima mɔɔ wɔ ɛkɛ la,” Gyihova a se a. 39 “Noko wɔ awieleɛ mekɛ ne anu, mebaboɔboa Yilamma mɔɔ wɔ akɛlɛzonlenlɛ nu la anloa,” Gyihova a se a.\n^ Anzɛɛ ɔkola ɔkile, “konle ne.”\n^ Anzɛɛ “agolobɛnwo.”\n^ Anzɛɛ “bɛahile.”\n^ Anzɛɛ “ɛleka kɔsɔɔti.”\n^ Hibulu aneɛ nu, “bɛlɛkpondɛ bɛ ɛkɛla.”


Nyamenle Bu Menli Kɔsɔɔti Kɛ Bɛsɛ | Bikye Nyamenle\nKENGA YE WƆ Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kongo Korean Kwangali Lingala Lithuanian Luo Malagasy Maya Mazatec (Huautla) Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Quechua (Bolivia) Quichua (Imbabura) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tiv Tsonga Turkish Twi Ukrainian Urdu Vietnamese Wayuunaiki Xhosa Yoruba Zulu\nAwie ɛyɛ nyeyenu ɛhile wɔ ɛlɛ ɔ? Asoo wɔbiza debie noko ɛ sa anga ye, bɛanyɛ debie bɛammaa wɔ, anzɛɛ bɛanli wɔ eni ɔluakɛ kɛzi ɛ nwo nane de, aneɛ mɔɔ ɛka anzɛɛ gyinlabelɛ mɔɔ ɛlɛ la ati? Saa bie ɛdo wɔ ɛlɛ a ɛnee tɛ ɛ ngomekye ɔ. Noko akee, edwɛkɛ mɔɔ yɛ anyelielɛ la ɛne: Anyiemgba zɛhae mɔ ɛbu wɔ azɛlɛ ye azo ɛdeɛ, noko bie ɛnle anwuma. Keleseɛne ɛzoanvolɛ Pita hanle ye wienyi kɛ, “Nyamenle bu menli kɔsɔɔti kɛ bɛsɛ.”—Kenga Gyima ne 10:34, 35.\nPita hanle edwɛkɛ ɛhye wɔ ɛleka bie mɔɔ ɔnda ɔnyɛ zɔ la—Kɔnileɛse mɔɔ ɔnle Dwuunli la sua nu. Dwuunli Pita dɛnlanle aze wɔ mekɛ mɔɔ ɛnee Dwuuma bu menli mɔɔ bɛnle Dwuuma la kɛ bɛ nwo ɛnde na bɛ nee bɛ ɛndu wɔ adenle biala azo la. Yemɔti, duzu ati a Pita hɔle Kɔnileɛse sua nu a? Yɛka ye sikalɛ a, Gyihova Nyamenle a hyehyɛle kɛ bɛyia ɛkɛ a. Pita nyianle ɛnyelɛzodeɛnwunlɛ na bɛhanle bɛhilele ye wɔ nu kɛ: “Debie mɔɔ Nyamenle ɛde nwolɛ la mmaka kɛ nwolɛ ɛnde.” Ɛnee Pita ɛnze kɛ Kɔnileɛse ɛlumua ɛnwu ɛnyelɛzodeɛnwunlɛ, na anwumabɔvolɛ ɛha ɛhile ye kɛ ɔmaa bɛhɔvɛlɛ Pita. (Gyima ne 10:1-15) Mekɛ mɔɔ Pita nwunle kɛ Gyihova a ɛmaa yera ye zɔ la, yeanyɛ koonwu na ɔdendɛle.\nPita hanle kɛ: “Nɔhalɛ, menwu ye wienyi kɛ Nyamenle bu menli kɔsɔɔti kɛ bɛsɛ.” (Gyima ne 10:34) Giliki edwɛkɛkpɔkɛ mɔɔ bɛhile ɔ bo kɛ “bɛsɛ” la ɛnee kile “sonla nyunlu mɔɔ bɛnea.” (The Kingdom Interlinear Translation of the Greek Scriptures) Nwomanli ko kilehile edwɛkɛkpɔkɛ ɛhye anu kɛ: “Ɔkile ndɛnebuavolɛ mɔɔ nea sonla nyunlu na ɔbua ye ndɛne, tɛ ye edwɛkɛ ne anwo ɔ, na kɛmɔ ɔkulo ahenle anzɛɛ ɔngulo ye edwɛkɛ la ati ɔ.” Nyamenle ɛnnea awie anyunlu na ɔngulo bie ɔndɛla bie ɔluakɛ asolo bɛ nwo nane, maanle mɔɔ bɛvi nu, bɛ gyinlabelɛ anzɛɛ ninyɛne bie mɔ ati.\nEmomu, Gyihova nwu mɔɔ wɔ yɛ ahonle nu la. (1 Samoɛle 16:7; Mrɛlɛbulɛ 21:2) Pita doale zo hanle kɛ: “Awie biala mɔɔ sulo ye na ɔdi boɛ la ɔdie ye ɔto nu, yɛɛ ɔnnea ɛleka mɔɔ ɔvi nee maanle holɛ ko mɔɔ ɔvi nu la.” (Gyima ne 10:35) Saa yɛsulo Nyamenle a ɔkile kɛ yɛbu ye, yɛdi ye eni, yɛdie ye yɛdi, na yɛgyakyi debie biala mɔɔ ɛnzɔ ɔ nye la. Yɛdi boɛ, kile kɛ yɛfi yɛ ɛhulolɛ nu yɛyɛ mɔɔ tenrɛ wɔ Nyamenle anye zo la. Gyihova anye die sonla mɔɔ ɛzulolɛ ka ye maa ɔfi ahonle nu ɔyɛ mɔɔ tenrɛ la.—Mɛla ne 10:12, 13.\nGyihova vi anwuma nehane nea azɛlɛ ye azo a, ɔnwu menli ko ne ala—alesama abusua ne\nSaa bɛyɛ nyeyenu bɛhile wɔ anzɛɛ bɛnyia ɛ nwo adwenletane a, ɔwɔ kɛ Pita edwɛkɛ ne mɔɔ ɔhanle ye wɔ Nyamenle anwo la kyekye ɛ rɛle. Gyihova ɛlɛtwe maanle kɔsɔɔti anu menli ahɔ nɔhalɛ ɛzonlenlɛ nu. (Dwɔn 6:44; Gyima ne 17:26, 27) Ɔtie ye azonvolɛ asɔneyɛlɛ na ɔdi nwolɛ gyima ɔnva nwo kɛzi bɛ nwo nane de, maanle mɔɔ bɛvi nu anzɛɛ bɛ gyinlabelɛ. (1 Arelemgbunli 8:41-43) Yɛbahola yɛanyia anwodozo kɛ saa Gyihova vi anwuma nehane nea azɛlɛ ye azo a, ɔnwu menli ko ne ala—alesama abusua ne. Ɛhye ɛha wɔ ɛmaa wɔnyia ɛhulolɛ kɛ ɛbazukoa Nyamenle ɛhye mɔɔ bu menli kɔsɔɔti kɛ bɛsɛ la anwo ninyɛne dɔɔnwo ɔ?\nBaebolo ɛgengalɛ maa June\nDwɔn 17-21–Gyima ne 1-10\nFa nwa awie Fa nwa awie Gyihova “Bu Menli Kɔsɔɔti Kɛ Bɛsɛ”


Releehabe Nyianle Gyihova Anu Diedi | Fa Kilehile Ɛ Mra\nFa Kilehile Ɛ Mra\nKENGA YE WƆ Abkhaz Abui Acholi Afrikaans Ahanta Ajië Albanian Altai Alur Amharic Arabic Armenian Assamese Aukan Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Bengali Biak Bicol Bislama Bissau Guinean Creole Bomu Boulou Bulgarian Bété Cambodian Catalan Cebuano Changana (Mozambique) Chavacano Chichewa Chin (Hakha) Chin (Tiddim) Chin (Zotung) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chokwe Chol Chopi Chuabo Cibemba Cinamwanga Cinyanja Croatian Czech Dangme Danish Dayak Ngaju Digor Diola Douala Drehu Dusun Dutch Edo Efik Emberá (Catío) English Esan Estonian Ewe Faroese Fijian Finnish Fon Frafra French Ga Galician Garifuna Georgian German Giliki Gitonga Greenlandic Guarani Guarani (Bolivia) Guerze Gujarati Gun Guna Haitian Creole Hausa Herero Hibulu Hiligaynon Hindi Hiri Motu Hmong (White) Huastec (San Luis Potosi) Hungarian Iban Ibanag Ibinda Icelandic Igbo Iloko Indonesian Irish Isoko Italian Japanese Javanese Jula Kabardin-Cherkess Kabyle Kachin Kalanga (Zimbabwe) Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lamba Laotian Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Marshallese Mauritian Creole Maya Mazahua Mazatec (Huautla) Mbukushu Mende Miskito Mixe (North Central) Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nengone Nepali Ngabere Ngangela Nias Nicobarese Nigerian Pidgin Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Pemon Pennsylvania German Piaroa Pidgin (Cameroon) Polish Portuguese (Brazil) Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Rapa Nui Rarotongan Romanian Romany (Bulgaria) Romany (Eastern Slovakia) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Runyankore Russian Rutoro Samoan Sangir Sango Saramaccan Sarnami Sena Sepedi Serbian (Cyrillic) Serbian (Roman) Serer Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Soli Solomon Islands Pidgin Somali Spanish Sranantongo Sunda Susu Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zapotec (Isthmus) Zapotec (Lachiguiri) Zulu\nReleehabe Nyianle Gyihova Anu Diedi\nMaa yɛva ye kɛ yɛwɔ Gyɛleko sua ne azo. Suakpole ɛhye wɔ Keena maanle ne anu, menli mɔɔ wɔ ɛkɛ la ɛnlɛ Gyihova anu diedi. Ɛke a raalɛ bie mɔɔ bɛfɛlɛ ye Releehabe la de a.\nMekɛ mɔɔ Releehabe le kakula bɛlɛra la, ɔdele kɛzi Mosisi manle Nyevile Kɔkɔlɛ ne anu hyɛle nwiɔ na ɔlile Yizilayɛma anyunlu ɔmanle bɛvile Yigyibiti la anwo edwɛkɛ. Eza ɔdele kɛzi Gyihova boale bɛ manle bɛhonle bɛtiale bɛ agbɔvolɛ na bɛlile konim la anwo edwɛkɛ. Akee yede kɛ Yizilayɛma ɛyɛ bɛ azokoɛleɛ wɔ Gyɛleko sua ne anzi!\nReleehabe vale menli nwiɔ ne veale ɔluakɛ ɔnyianle Gyihova anu diedi\nKenle ko nɔsolɛ bie, Yizilayɛma nwiɔ hɔle Gyɛleko kɛ bɛkanleɛnlea sua ne azo. Bɛhɔle Releehabe sua nu ɛkɛ. Ɔmanle bɛ ɛleka bɛdɛnlanle. Aleɛ dwole la, Gyɛleko belemgbunli ne dele kɛ menli nwiɔ ɛra sua ne azo na bɛhɔ Releehabe sua nu ɛkɛ. Yemɔti belemgbunli ne zoanle menli kɛ bɛhɔhye bɛ. Releehabe vale menli nwiɔ ne veale ye sua ne ati zo anwuma na ɔhanle ɔhilele menli mɔɔ belemgbunli ne zoanle bɛ la kɛ: ‘Menli bie rale me sua nu ɛke, noko bɛziale na sɛnzɛne ne adɔ. Saa bɛkpo bɛ a, bɛbado bɛ wɔ adenle nu!’ Ɛze deɛmɔti Releehabe ɛlɛfa menli nwiɔ ne avea la ɔ?— Ɔboalekɛ ɔlɛ Gyihova anu diedi yɛɛ ɔze kɛ ɔbava Keena azɛlɛ ne yeamaa Yizilayɛma.\nKolaa na menli nwiɔ ne avi Releehabe ɛkɛ la, bɛbɔle ɛwɔkɛ kɛ saa bɛlɛsɛkye Gyɛleko a bɛbabɔ ɔ nee ye abusua ne anwo bane. Asoo ɛze mɔɔ bɛhanle bɛhilele ye kɛ ɔyɛ la?— Bɛhanle kɛ: ‘Fa nyɛma kɔkɔlɛ kenda wɔ nvɛnzɛlɛ ne. Saa ɛyɛ zɔ a awie biala mɔɔ wɔ wɔ sua nu ɛke la banyia ngoane.’ Releehabe yɛle mɔɔ menli nwiɔ ne hanle kɛ ɔyɛ la pɛpɛɛpɛ. Ɛze debie bieko mɔɔ zile la ɔ?—\nGyihova liele Releehabe nee ye abusua ne ngoane\nƐhye anzi mekɛ ekyi bie anu, Yizilayɛma yɛle koonwu bɔle sua ne anwo mgbɔlɔka yiale. Wɔ kenle nsia anu bɛbɔle sua ne anwo mgbɔlɔka bɛyiale, kenle ko biala bɛkɔ ko. Noko kenle nsuu ne azo, bɛbɔle sua ne anwo mgbɔlɔka bɛyiale fane nsuu. Akee bɛ muala bɛdeanle nu kpole. Gyihova manle suakpole ne anwo bane ne bule guale aze. Noko sua ne mɔɔ nyɛma kɔkɔlɛ ne henda ye nvɛnzɛlɛ ne anwo la ambu! Ɛnwu ye wɔ nvoninli ne anu ɔ?— Releehabe nee ye abusua ne ɛnyia ngoane!\nDuzu a ɛsukoa ɛfi Releehabe ɛkɛ a?— Releehabe nyianle Gyihova anu diedi ɔlua nwanwane ninyɛne mɔɔ ɔdele kɛ yeyɛ la ati. Ɛdawɔ noko ɛlɛsukoa nwanwane ninyɛne dɔɔnwo mɔɔ Gyihova ɛyɛ la anwo debie. Asoo ɛdie ye ɛdi kɛmɔ Releehabe yɛle la?— Yɛze kɛ ɛdie ye ɛdi!\nKENGA FI WƆ BAEBOLO NU\nDwɔhyua 2:1-24; 6:1-5, 14, 15, 20-25\nEdwɛkɛ boni a Releehabe dele wɔ mekɛ mɔɔ ɔle kakula bɛlɛra la ɛ?\nKɛzi ɔboale Yizilayɛ menli nwiɔ ne ɛ? Duzu ati a ɔboale bɛ a?\nƐwɔkɛ boni a menli nwiɔ ne bɔle Releehabe a?\nDuzu a ɛsukoa ɛfi Releehabe ɛkɛ a?\nƆyɛ Yɛ Fɛ Kɛ Yɛde Edwɛkɛ Mɔɔ Vea\nƐnee Relɛbɛka Kulo Kɛ Ɔmaa Gyihova Anye Die\nƆmanle Ye Papa Nee Gyihova Anye Liele\nSamoɛle Hɔle Zo Yɛle Mɔɔ Le Kpalɛ\nƐ Nwo Yɛ Wɔ Koonwu Na Ɛzulolɛ Ka Wɔ Ɔ?\nDwosaya Nyianle Agɔnwolɛma Kpalɛ\nGyɛlɛmaya Angyakyi Gyihova Anwo Edwɛkɛhanlɛ\nGyisɛse Yɛle Tieyɛ Dahuu\nBɛhɛlɛle Gyisɛse Anwo Edwɛkɛ\nPɔɔlo Awozoa Ne Nyianle Akɛnrasesebɛ\nƐnee Temɔte Kulo Kɛ Ɔboa Menli\nBelemgbunlililɛ Mɔɔ Bali Tumi Wɔ Ewiade Amuala\nEdwɛkɛ ne Mbuluku mɔɔ ɛtwe la anwo edwɛkɛ Fa Kilehile Ɛ Mra\nƆdio Ɔdio mɔɔ ɛtwe la anwo edwɛkɛ Fa Kilehile Ɛ Mra


Dwosefi—Akɛlɛ Bie Mɔɔ Diele Nyamenle La | Ngakula Baebolo Ɛzukoalɛdeɛ\nKENGA YE WƆ Acholi Afrikaans Albanian America Mumule Aneɛ Amharic Arabic Argentina Mumule Aneɛ Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa China Mumule Aneɛ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombia Mumule Aneɛ Croatian Cuba Mumule Aneɛ Czech Dangme Danish Dayak Ngaju Dutch Ecuador Mumule Aneɛ Edo Efik English Estonian Ewe Fijian Finnish Fon French Ga Galician Garifuna Georgian German German Mumule Aneɛ Giliki Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italy Mumule Aneɛ Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Mumule Aneɛ Miskito Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Mumule Aneɛ Spanish Sranantongo Sunda Swahili Swati Swedish Tagalog Tahitian Taiwan Mumule Aneɛ Tamil Tandroy Tankarana Tarascan Tatar Telugu Thai Tigrinya Tiv Tiv Tlapanec Tojolabal Tok Pisin Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nAkɛlɛ Bie Mɔɔ Diele Nyamenle La\nƐnee Gyekɔbo amra ngakula ne mɔ anu ko a le Dwosefi. Dwosefi amediema ne mɔ nwunle kɛ bɛ papa kulo Dwosefi edwɛkɛ kpalɛ. Ɛnea a adwenle boni a bɛnyianle ye wɔ ɛhye anwo a? Bɛ nye bolole Dwosefi yɛɛ bɛangulo ye edwɛkɛ. Mɔɔ Dwosefi hanle ɛlalɛ bie la, ɔhanle nwolɛ edwɛkɛ ɔhilele ɔ mediema ne mɔ. Bɛdele ɔ bo kɛ kenle ko dedee bɛbabɔ bɛ ti aze bɛamaa ye. Akee Dwosefi anwo yɛle bɛ ahyi kpole kpalɛ!\nKenle ko bie, ɛnee Dwosefi amediema ne mɔ ɛlɛnea bɛ mboane wɔ ɛleka bie mɔɔ bikye Hyikɛm la. Yemɔti Gyekɔbo zoanle Dwosefi kɛ ɔhɔnlea kɛzi ɔ mediema ne mɔ anwo de la. Mɔɔ bɛnwunle kɛ ɔvi moamoa ɔlɛba la, bɛhanle bɛhilele bɛ nwo kɛ: ‘Ahenle mɔɔ ka ɛlalɛ mgbole ne la a ɛlɛba la. Bɛmaa yɛhu ye!’ Bɛhyele ye bɛdole kuma kuloonwu bie anu. Noko ɔ mediema ne mɔ anu ko mɔɔ bɛfɛlɛ ye Dwuda la hanle kɛ: ‘Bɛmmaku ye! Bɛmaa yɛdɔne ye kɛ akɛlɛ.’ Yemɔti bɛdɔnenle Dwosefi dwɛtɛ fufule 20 bɛmaanle Medeanema bie mɔɔ bɛlɛkɔ Yigyibiti la.\nAkee Dwosefi amediema ne mɔ vale ye tɛladeɛ ne bɔle abɔnkye mogya nu, bɛvale bɛhɔhilele bɛ papa na bɛbizale ye kɛ: ‘Asoo tɛ ɛ ra ne tɛladeɛ ne ɛne?’ Yemɔti Gyekɔbo dwenlenle kɛ nane kpole bie a ɛhye ɔ ra ne a. Ɔlile nyane kpole mɔɔ ɛnee awie ɛngola ɛnkyekye ɔ rɛle.\nBɛdɔnenle Dwosefi kɛ akɛlɛ bɛmaanle Yigyibiti maanle kpanyinli bie mɔɔ bɛfɛlɛ ye Pɔtefaa la. Noko ɛnee Gyihova nee Dwosefi lua. Pɔtefaa nwunle kɛ Dwosefi anye bolo ye gyima nwo yɛɛ ɔdi nɔhalɛ. Yemɔti ɔvale sua nu ɛkɛ ne debie biala ɔwulale Dwosefi asa.\nPɔtefaa aye ne nwunle kɛ Dwosefi le nrenyia kɛnlɛma yɛɛ ɔ nwo yɛ se. Yemɔti ɛnee ɔka ɔkile ye alehyenlɛ biala kɛ ɔ nee ye ɛla. Duzu a Dwosefi yɛle a? Yeanyɛ na ɔhanle kɛ: ‘Kyɛkyɛ! Ɛhye le ɛtane kpole. Me menle die me di yɛɛ ɔye a le wɔ. Saa me nee wɔ da a, mebayɛ ɛtane kpole meatia Nyamenle!’\nKenle ko, Pɔtefaa aye ne bɔle mɔdenle kɛ ɔmaa Dwosefi nee ye ala. Ɔzɔle Dwosefi tɛladeɛ ne anu, noko Dwosefi nriandile. Mɔɔ Pɔtefaa rale sua nu la, raalɛ ne hanle kɛ anrɛɛ Dwosefi nee ye da. Ɛnee ɔlɛbɔ adalɛ. Pɔtefaa vale ɛya kpole na ɔmaanle bɛdole Dwosefi efiade. Noko Gyihova arɛle anvi Dwosefi.\n“Ɔti bɛbɛlɛ bɛ nwo aze wɔ Nyamenle tumi kpole ne abo, amaa yeamaa bɛ zo wɔ mekɛ mɔɔ fɛta la anu.”—1 Pita 5:6\nKpuya: Duzu a Dwosefi amediema ne mɔ vale yɛle ye a? Kɛ ɔyɛle mɔɔ bɛdole Dwosefi efiade ɛ?\nMɔlebɛbo 37:1-36; 39:1-23; Gyima ne 7:9


Ɛnee Me Nwo Ala A Medwenle A | Baebolo Ne Kakyi Sonla\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Ecuador Mumule Aneɛ Efik English Estonian Ewe Finnish French Ga Georgian German Giliki Greenlandic Guarani Haitian Creole Hibulu Hiligaynon Hungarian Iban Icelandic Igbo Iloko Indonesian Italian Japan Mumule Aneɛ Japanese Kabuverdianu Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Luo Macedonian Malagasy Malay Maltese Mapudungun Maya Mongolian Myanmar Nepali Ngabere Norwegian Nyaneka Nzema Okpe Oromo Ossetian Otetela Pangasinan Papiamento (Aruba) Papiamento (Curaçao) Polish Polish Mumule Aneɛ Portuguese (Brazil) Portuguese (European) Punjabi Quechua (Bolivia) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spain Mumule Aneɛ Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tiv Tshiluba Tsonga Turkish Tuvaluan Twi Ukrainian Umbundu Venda Vietnamese Wallisian Xhosa Zulu\nƐnee Me Nwo Ala A Medwenle A\nChristof Bauer Anloa Edwɛkɛ\nBƐWOLE YE: 1951\nMAANLE MƆƆ ƆVI NU: GERMANY\nALUMUA NE: ANWOMEMAAZO, FANWODI SUBANE\nMe ngakula nu, ɛnee me abusua ne de ɛleka bie mɔɔ bikye Leipzig, mɔɔ wɔ East Germany, mɔɔ nee menli mɔɔ ka Czech nee Poland aneɛ ɛweɛne zo anwa la. Menlile ɛvolɛ nsa la, me papa gyima ne manle yɛhɔle maanle gyɛne zo—yɛlumuale yɛhɔle Brazil yɛɛ akee Ecuador.\nMenlile ɛvolɛ 14 la, bɛvale me bɛhɔle sukulu mɔɔ bɛda ɛkɛ la wɔ Germany. Kɛmɔ ɛnee me awovolɛ wɔ America Nyiakɛ la ati, ɛnee ɔwɔ kɛ menea me nwo. Membɔle ɔ bo kɛ medi me ti anwo. Ɛnee mendwenle kɛzi me nyɛleɛ gyegye awie mɔ la anwo.\nMenlile ɛvolɛ 17 la, me awovolɛ ziale rale Germany. Alumua ne, ɛnee me nee bɛ a de a. Noko me fanwodi subane ne manle ɔyɛle se kɛ me nee abusua ne badɛnla. Menlile ɛvolɛ 18 la, menvile sua nu.\nMe nye bolole kɛ mekpondɛ bodane wɔ ɛbɛlabɔlɛ nu. Mekɛ mɔɔ meneanle ɛbɛla mɔɔ bie mɔ bɔ yɛɛ ahyehyɛdeɛ bie mɔ nyɛleɛ la, menwunle kɛ ɔle kpalɛ kɛ mebɔ mɔdenle menwu ninyɛne ngɛnlɛma mɔɔ wɔ azɛlɛ ɛhye azo la na alesama azɛkye ye.\nMenvile Germany, na menvale moto mengɔle Africa. Noko, yeangyɛ, ɛnee ɔwɔ kɛ mesia mekɔ Europe na mekɔyɛ me moto ne boɛ. Mekɛ ekyi bie anzi, ɛnee mewɔ Portugal ɛnweazo. Menzile kpɔkɛ kɛ mebagyakyi me moto ne ɛkɛ na meava meli meadu adenle.\nMendoale menli ekpunli bie mɔɔ ɛnee bɛlɛsiezie bɛ nwo kɛ bɛkapɛ Atlantic Nyevile ne la. Menwunle Laurie, mɔɔ bayɛ me ye kenlebie la wɔ nu. Yɛlumuale yɛhɔle Caribbean mbɔra ne azo. Akee, yɛlile mekɛ ekyi wɔ Puerto Rico, na yɛziale yɛhɔle Europe. Ɛnee yɛ nye la kɛ yɛbanyia meli mɔɔ yɛbahola yɛadɛnla nu la. Noko yɛvale siane nsa ala yɛkpondɛle la, gyima ne hale ɛkɛ ne arɛlevilɛ nu. Germany sogyama hyele me wulale gyima ne anu.\nMenlile siane 15 wɔ Germany nyevile zo sogya gyima ne anu. Zɔhane mekɛ ne anu, me nee Laurie gyale na yɛzieziele yɛ nwo kɛ yɛtoa yɛ adendulɛ ne azo. Ɔhale ekyii na meahɔ sogya gyima ne anu la, yɛdɔle meli ne abo ne. Mekɛ mɔɔ mewɔ sogya gyima ne anu la, yɛyɛle ye ngyikyingyikyi yɛvale meli ne abo ne yɛyɛle meli ekyi mɔɔ yɛfa yɛkpɔsa la. Yɛyɛle ngyehyɛleɛ kɛ yɛbadɛnla nu na yɛakpɔsa ewiade kɛnlɛma ɛhye anu. Mekɛ ɛhye—mɔɔ ɛnee mewie sogya gyima ne na yɛtɛwiele meli ne la—anu a yɛ nee Gyihova Alasevolɛ lile ngitanwo na yɛbɔle ɔ bo kɛ yɛsukoa Baebolo ne a.\nAlumua ne, ɛnee mennwu deɛmɔti ɔhyia kɛ mekakyi me ɛbɛlabɔlɛ la. Ɛnee megya raalɛ ne mɔɔ me nee ye de la, na megyakyi sigalɛtenlonlɛ. (Ɛfɛsɛsema 5:5) Ɛnee meze kɛ adwenle mɔɔ yɛnyia kɛ yɛkpɔsa ewiade na yɛanlea abɔdeɛ mɔɔ yɛ nwanwane mɔɔ Nyamenle ɛbɔ la le adwenle kpalɛ.\nNoko ɛnee amgba ɔhyia kɛ mekakyi me ɛbɛlabɔlɛ titile. Kɛmɔ ɛnee medie me nwo medi kpalɛ la ati, ɛnee me mɔdenlebɔlɛ nee mɔɔ meyɛ la ala a medwenle nwo a. Ɛnee me nwo ala a medwenle a.\nKenle ko bie, mengengale Gyisɛse Boka Zo Edwɛkɛhanlɛ ne. (Mateyu tile 5-7) Mɔlebɛbo ne, meande anyelielɛ ne mɔɔ Gyisɛse hanle nwolɛ edwɛkɛ la abo. Kɛ neazo la, ɔhanle kɛ anyelielɛ a le bɛdabɛ mɔɔ ɛhɔne nee nzuhɔne ɛlɛku bɛ la. (Mateyu 5:6, NW) Meande kɛzi awie kyia a ɔ nye bahola alie la abo. Melɛkɔ zo meazukoa la, menwunle kɛ yɛ muala yɛlɛ sunsum nu ngyianlɛ noko ɔwɔ kɛ yɛdie zɔhane ngyianlɛ ne yɛto nu na yɛahola yɛali nwolɛ gyima. Kɛmɔ Gyisɛse hanle la: ‘Anyelielɛ a le bɛdabɛ mɔɔ bɛze bɛ sunsum nu ngyianlɛ la.’—Mateyu 5:3.\nYɛbɔle yɛ Baebolo ɛzukoalɛ ne abo wɔ Germany yɛwiele la, me nee Laurie hɔle France, nzinlii yɛhɔle Italy. Ɛleka biala mɔɔ yɛkɛhɔ la, yɛnwu Gyihova Alasevolɛ. Ɛnee me nye die kɛzi bɛkulo bɛ nwo edwɛkɛ yɛɛ koyɛlɛ mɔɔ bɛlɛ la anwo. Menwunle kɛ amgba Alasevolɛ ne mɔ le mediema wɔ ewiade amuala. (Dwɔn 13:34, 35) Mekɛ hɔle bie la, bɛzɔnenle medame nee Laurie kɛ Gyihova Alasevolɛ.\nBɛzɔnenle me la anzi, mengɔle zo menyɛle nzenzaleɛ. Me nee Laurie zile kpɔkɛ kɛ yɛbalua Africa nyevile zo yɛapɛ Atlantic Nyevile ne yɛahɔ United States. Mekɛ mɔɔ yɛlua nyevile ne azo, yɛ mu nwiɔ ala, na yɛ nye dua nzule mayɛlɛ mgbe dɔɔnwo ne la yɛɛ menwunle kɛzi menzɔho ɛhwee wɔ yɛ Bɔvolɛ kpole ne anye zo a. Kɛmɔ ɛnee melɛ mekɛ dɔɔnwo (yɛnyɛ gyima dɔɔnwo biala wɔ nyevile ne azo) la ati, menvale menziele me nye zo kɛ mekenga Baebolo ne. Me nye liele Gyisɛse azɛlɛ ye azo ɛbɛlabɔlɛ ne anwo kpalɛ. Ɛnee ɔle sonla mɔɔ di munli mɔɔ ɔbahola yeayɛ debie biala, noko yeanva yeanlie duma. Yeandwenle ɔ nwo, ɔdwenlenle ye anwuma Selɛ ne anwo.\nMenwunle kɛ ɔhyia kɛ mefa Nyamenle Belemgbunlililɛ ne medumua me ɛbɛlabɔlɛ nu\nMekɛ mɔɔ menzuzule Gyisɛse neazo ne anwo la, menwunle kɛ ɔhyia kɛ mefa Nyamenle Belemgbunlililɛ ne medumua me ɛbɛlabɔlɛ nu, na ɔnle kɛ mefa meboka ninyɛne mɔɔ mekulo kɛ meyɛ la anwo. (Mateyu 6:33) Mekɛ mɔɔ me nee Laurie dwule United States la, yɛbɔle kpɔkɛ kɛ yɛbadɛnla ɛkɛ na yɛava yɛ adwenle yɛazie yɛ ɛzonlenlɛ ne azo.\nDɛba ne mɔɔ ɛnee me nwo ala a medwenle la, ɛnee mesulo ɔ nzi. Noko, kɛkala, menwu nrɛlɛbɛ kpole mɔɔ kile me adenle a. (Ayezaya 48:17, 18) Eza menyia bodane wɔ ɛbɛlabɔlɛ nu mɔɔ ɛnee menlɛ a—kɛ mebazonle Nyamenle na meaboa awie mɔ meamaa bɛazukoa ɔ nwo debie la.\nBaebolo ngyinlazo mɔɔ yɛva yɛbɔ yɛ ɛbɛla la ɛmaa yɛ agyalɛ ne anu ɛmia kpalɛ. Yɛlɛ yɛ ra raalɛ kɛnlɛma ko noko mɔɔ kɛkala ze Gyihova na ɔkulo ye a.\nƐbɛlabɔlɛ ɛnla aze ɛmmaa yɛ dahuu. Noko ɔlua Gyihova moalɛ zo, yɛbɔ kpɔkɛ kɛ yɛ sa nu ɛnrɛdo ɛlɛ yɛɛ yɛnrɛgyakyi kɛ yɛbava yɛ nwo yɛado ɔ nwo zo.—Mrɛlɛbulɛ 3:5, 6.\nFa nwa awie Fa nwa awie Ɛnee Me Nwo Ala A Medwenle A


Nɛbukadenɛza Hanle Arelemgbunli nee Belemgbunlililɛ nwo ɛlalɛ | Ngakula Baebolo Ɛzukoalɛdeɛ\nBelemgbunlililɛ Mɔɔ Bɛnrɛzɛkye Ye Ɛlɛ\nKenle ko nɔɔzo, Belemgbunli Nɛbukadenɛza hanle ɛlalɛ ɛzulolɛ bie. Ɔgyegyele ye kpalɛ yemɔti yeangola da. Ɔvɛlɛle ye ngonyiama ne na ɔzele bɛ kɛ: ‘Bɛhile me ɛlalɛ ne abo bɛhile me.’ Bɛhanle kɛ: “Nana, ka wɔ ɛlalɛ ne kile yɛ.” Noko Nɛbukadenɛza hanle kɛ: ‘Kyɛkyɛ! Bɛha me ɛlalɛ ne bɛhile me, anrɛɛ mebahu bɛ.’ Eza bɛhanle bɛhilele ye bieko kɛ: ‘Ka wɔ ɛlalɛ ne kile yɛ, na yɛkɛhile ɔ bo.’ Belemgbunli ne hanle kɛ: ‘Bɛ muala bɛkpondɛ kɛ bɛbɛlɛbɛla me. Bɛha ɛlalɛ ne mɔɔ menganle la bɛhile me!’ Bɛzele belemgbunli ne kɛ: ‘Awie biala ɛnle ɛkɛ mɔɔ kɛhola mɔɔ wɔbiza la yɛ a.’\nNɛbukadenɛza vale ɛya kpalɛ yemɔti ɔhanle kɛ bɛhu nrɛlɛbɛvolɛma mɔɔ wɔ maanle ne anu la kɔsɔɔti. Daneɛle, Hyeedelake, Mihyake nee Abɛdenɛgo boka nwo. Daneɛle zɛlɛle belemgbunli ne kɛ ɔmaa ye mekɛ ekyi. Akee ɔ nee ɔ gɔnwo mɔ yɛle asɔne na bɛzɛlɛle Gyihova kɛ ɔboa bɛ. Duzu a Gyihova yɛle a?\nGyihova yele Nɛbukadenɛza ɛlalɛ ne nee mɔɔ ɔkile la ɔhilele Daneɛle wɔ ɛnyelɛzodeɛnwunlɛ nu. Aleɛ hyenle la, Daneɛle hɔhanle hilele belemgbunli ne sonvolɛ ne kɛ: ‘Mmaku nrɛlɛbɛvolɛma ne anu biala. Mebahola meahile belemgbunli ne ɛlalɛ ne abo.’ Sonvolɛ ne vale Daneɛle hɔle Nɛbukadenɛza ɛkɛ. Daneɛle hanle hilele belemgbunli ne kɛ: ‘Nyamenle ɛye mɔɔ bazi kenle bie la ɛhile wɔ. Wɔ ɛlalɛ ne ɛne: Ɛnwunle ananze totohyia bie mɔɔ ɔ ti le nvutuke, ɔ kɛnra nee ɔ sa ne mɔ le dwɛtɛ fufule, ɔ ko nee ye ɛzɔlɛ le kɔbele, ɔ gyakɛ agbɔma ne mɔ le mbulalɛ, yɛɛ ɔ gyakɛ babonle ne mɔ ko biala le bulalɛ nee ndɛtɛlɛ mɔɔ ɛli afonla la. Akee bolɛ bie rafinle ananze ne agyakɛ dinle ye motomoto kɛ munlutu la na anwoma ne bɔle ye hɔle. Bolɛ ne yɛle kpole kɛ boka la na ɔhedale azɛlɛ ye azo.’\nAkee Daneɛle hanle kɛ: ‘Mɔɔ wɔ ɛlalɛ ne abo kile la ɛne: Wɔ belemgbunlililɛ ne a le nvutuke etile ne. Bieko mɔɔ bara la a le dwɛtɛ fufule ne. Mɔɔ tɔ zolɛ nsa la a le kɔbele ne, ɔdaye noko ɔbazie maanle maanle kɔsɔɔti. Akee bieko mɔɔ anwo yɛ se kɛ bulalɛ la bara. Belemgbunlililɛ ne mɔɔ li awieleɛ la anu bahyɛ nwiɔ. Foa ko bayɛ se kɛ bulalɛ na foa ko ayɛ bɛtɛɛ kɛ ndɛtɛlɛ. Bolɛ ne mɔɔ yɛle kpole kɛ boka la a le Nyamenle Belemgbunlililɛ ne. Ɔbazɛkye belemgbunlililɛ ɛhye mɔ amuala na yeali tumi dahuu.’\nNɛbukadenɛza butule Daneɛle anyunlu ɛkɛ. Ɔhanle kɛ: ‘Wɔ Nyamenle ne yele ɛlalɛ ɛhye hilele wɔ. Nyamenle biala nee ye ɛnzɛ.’ Nɛbukadenɛza angu Daneɛle, emomu, ɔmaanle ɔyɛle amɛnladoma nee nrɛlɛbɛvolɛma mɔɔ wɔ Babelɔn la kɔsɔɔti kpanyinli. Wɔnwu kɛzi Gyihova buale Daneɛle asɔneyɛlɛ ne la ɔ?\n“Na bɛboɔboale bɛ nloa bɛhɔle ɛleka mɔɔ bɛfɛlɛ ye Hibulu nu Amagɛdɔn la.”—Yekile 16:16\nKpuya: Duzu ati a Daneɛle holale hilele Nɛbukadenɛza ɛlalɛ ne abo ɛ? Ɛnee ɛlalɛ ne abo kile duzu?\nNɛbukadenɛza ɛlalɛ ne maanle ɔnwunle ye kenle bie.\nFa nwa awie Fa nwa awie Belemgbunlililɛ Mɔɔ Bɛnrɛzɛkye Ye Ɛlɛ\nlfb ɛzukoalɛdeɛ 60 m. 144-145


Dwɔn Edwɛkpa 18:1-40\n“Me Belemgbunlililɛ ɛnvi ewiade ɛhye anu” (36)\n18 Mɔɔ Gyisɛse hanle ɛhye wiele la, ɔ nee ye ɛdoavolɛma ne hɔle tola bie mɔɔ wɔ Kedelɔn Bɔnza ne* anzi lɔ la anu.+ 2 Ɛnee Dwudase mɔɔ yele ye maanle la noko ze ɛleka zɔhane, ɔluakɛ ɛnee Gyisɛse nee ye ɛdoavolɛma ne ta kɔ ɛkɛ. 3 Yemɔti Dwudase nee sogyama ekpunli nee ɛsɔfo mgbanyinli nee Falasiima ne sinzavolɛma ne mɔ mɔɔ bɛdedɛ tɛkɛ nee ahɛnlaneɛ yɛɛ akodeɛ la rale ɛkɛ.+ 4 Na kɛmɔ ɛnee Gyisɛse ze ninyɛne mɔɔ bazi la amuala la ati, ɔrale ɔ nyunlu na ɔbizale bɛ kɛ: “Nwane a bɛkpondɛ ye a?” 5 Bɛbuale ye kɛ: “Gyisɛse mɔɔ vi Nazalɛte la.”+ Ɔzele bɛ kɛ: “Medame ɛne.” Ɛnee Dwudase mɔɔ yele ye maanle la noko gyi bɛ nwo ɛkɛ.+ 6 Noko, mɔɔ Gyisɛse zele bɛ kɛ, “Medame ɛne” la, bɛhɔle bɛ nzi na bɛdule bɛguale aze.+ 7 Yemɔti ɔbizale bɛ bieko kɛ: “Nwane a bɛkpondɛ ye a?” Bɛhanle kɛ: “Gyisɛse mɔɔ vi Nazalɛte la.” 8 Gyisɛse buale kɛ: “Meha mehile bɛ kɛ medame ɛne. Ɔti saa medame a bɛkpondɛ me a, ɛnee bɛmaa menli ɛhye mɔ ɛhɔ.” 9 Ɛhye bamaa mɔɔ ɔhanle la ara nu kɛ: “Bɛdabɛ mɔɔ ɛvale bɛ ɛmaanle me la, meamminli bɛ nuhua ko bɔbɔ.”+ 10 Akee Saemɔn Pita mɔɔ ɛnee lɛ dadeɛ wɔ ɔ nwo la hwenle na ɔvale ɔpɛle ɛsɔfo kpanyinli ne akɛlɛ ne anzo fema ne.+ Bɛfɛlɛ akɛlɛ ne Malekɛse. 11 Gyisɛse akee zele Pita kɛ: “Fa wɔ dadeɛ ne wula ye boa ne anu.+ Asoo ɔnle kɛ meno kanrɛlɛ ne mɔɔ Selɛ ne ɛva ɛmaa me la anu ɔ?”+ 12 Akee sogyama ne nee sogya kpanyinli ne yɛɛ Dwuuma sinzavolɛma ne mɔ hyele Gyisɛse na bɛkyekyele ye. 13 Bɛlimoale bɛvale ye bɛhɔle Anase ɛkɛ, ɔluakɛ ɛnee ɔle Keeyafase mɔɔ ɛnee le ɛsɔfo kpanyinli wɔ zɔhane ɛvolɛ ne anu la aye ne papa.+ 14 Keeyafase ɛhye a dule Dwuuma ne folɛ kɛ ɔle kpalɛ ɔmaa bɛ kɛ sonla ko kɛwu kɛmaa menli ne la.+ 15 Ɛnee Saemɔn Pita nee ɛdoavolɛ ko noko li Gyisɛse anzi.+ Ɛsɔfo kpanyinli ne ze ɛdoavolɛ zɔhane, na ɔlile Gyisɛse anzi ɔhɔle ɛsɔfo kpanyinli ne alienwo ɛkɛ, 16 noko ɛnee Pita gyi anlenkɛ ne anzi wɔ alienwo. Ɔti ɛdoavolɛ ko ne mɔɔ ɛsɔfo kpanyinli ne ze ye la vindele na ɔ nee ahenle mɔɔ de anlenkɛ ne anloa la hɔdendɛle na ɔmaanle Pita wolole. 17 Akee sonvolɛ bɛlɛra ne mɔɔ nea anlenkɛ ne anloa la zele Pita kɛ: “Ɛle nrenyia ɛhye ɛdoavolɛma ne anu ko, ɔnle zɔ ɔ?” Ɔhanle kɛ: “Kyɛkyɛ, memboka bɛ nwo.”+ 18 Ɛnee ngɛkɛlɛ ne mɔ nee sinzavolɛma ne gyigyi senle bie mɔɔ bɛva emunlike bɛwuda la anwo bɛlɛte, ɔluakɛ ɛnee maanle nu yɛ ɛyɛlɛ. Ɛnee Pita noko gyi bɛ nwo ɛkɛ ne ɔlɛte senle ne bie. 19 Yemɔti ɛsɔfo kpanyinli ne bizale Gyisɛse edwɛkɛ mɔɔ fale ye ɛdoavolɛma ne nee ye ngilehilelɛ ne anwo la. 20 Gyisɛse buale ye kɛ: “Metendɛ wɔ menli ne kɔsɔɔti anyunlu. Mekɛ biala mekilehile wɔ nyianusua nu nee ɛzonlenlɛsua ne anu,+ ɛleka mɔɔ Dwuuma kɔsɔɔti yia la, na meanga edwɛkɛ biala wɔ fealeranu. 21 Duzu ati a ɛlɛbiza me edwɛkɛ ɛhye a? Biza bɛdabɛ mɔɔ bɛdele mɔɔ menganle mengilele bɛ la. Nea! Bɛze mɔɔ menganle la.” 22 Mɔɔ ɔhanle ɛhye la, sinzavolɛma ne mɔɔ gyigyi ɛkɛ ne la anu ko pɛle Gyisɛse anye zo+ na ɔhanle kɛ: “Asoo kɛ ɔwɔ kɛ ɛbua ɛsɔfo kpanyinli ne la ɛne?” 23 Gyisɛse buale ye kɛ: “Saa mɔɔ meha la ɛnle kpalɛ a, ka kile me;* noko saa mɔɔ menganle la le zɔ a, ɛnee duzu ati a ɛbɔle me a?” 24 Akee Anase maanle bɛkyekyele ye bɛvale ye bɛhɔmaanle ɛsɔfo kpanyinli Keeyafase.+ 25 Ɛnee Saemɔn Pita gyi ɛkɛ ɔlɛte senle. Na bɛzele ye kɛ: “Ɛdawɔ noko ɛboka ye ɛdoavolɛma ne anwo, ɔnle zɔ ɔ?” Yeanlie yeando nu na ɔhanle kɛ: “Kyɛkyɛ, memboka bɛ nwo.”+ 26 Ɛsɔfo kpanyinli ne ngɛkɛlɛ ne mɔ ko mɔɔ ɔ nwo sonla a le nrenyia ne mɔɔ Pita pɛle ɔ nzo+ ne la hanle kɛ: “Menwunle wɔ wɔ tola ne anu, ɔnle zɔ ɔ?” 27 Noko eza Pita anlie ando nu, na ɛkɛ ne ala akɔlɛ bɔle.+ 28 Akee bɛvale Gyisɛse bɛvile Keeyafase ɛkɛ bɛhɔle amɛnlado ne sua nu.+ Ɛnee ɔle nwonlomɔ mangyee. Noko bɛdabɛ mumua ne bɛanwolo amɛnlado ne sua nu ɛkɛ amaa bɛ nwo angua evinli+ na bɛahola bɛali Akpabɛnwo ne. 29 Yemɔti Paelɛte vindele rale bɛ nwo ɛkɛ na ɔbizale bɛ kɛ: “Ɛtane boni a nrenyia ɛhye ɛyɛ a?” 30 Bɛbuale ye kɛ: “Saa nrenyia ɛhye ɛnle ɛtanevolɛ* a, anrɛɛ yɛanva ye yɛambɛlɛ wɔ.” 31 Ɔti Paelɛte zele bɛ kɛ: “Bɛdabɛ bɛva ye bɛhɔ na bɛhɔli ye edwɛkɛ kɛ mɔɔ bɛ mɛla ne kile la.”+ Dwuuma ne zele ye kɛ: “Mɛla ɛmmaa adenle kɛ yɛkɛhu awie.”+ 32 Ɛhye zile amaa edwɛkɛ ne mɔɔ Gyisɛse hanle ye wɔ ewule holɛ ko mɔɔ ɔbawu anwo la ara nu.+ 33 Yemɔti Paelɛte hɔle amɛnlado ne sua nu ɛkɛ ne bieko na ɔzele Gyisɛse kɛ: “Wɔmɔ a ɛle Dwuuma Belemgbunli ne la ɔ?”+ 34 Gyisɛse buale kɛ: “Ɛdawɔ mumua ne a ɛlɛbiza ɛhye a, anzɛɛ awie mɔ a ɛha me nwo edwɛkɛ ɛhile wɔ a?” 35 Paelɛte buale kɛ: “Ɛnea a mele Dwuunli ɔ? Ɛdawɔ mumua ne wɔ maanlema nee ɛsɔfo mgbanyima ne mɔ yɛɛ ɛva wɔ ɛrɛlɛ me a. Duzu a ɛyɛle a?” 36 Gyisɛse buale kɛ:+ “Me Belemgbunlililɛ ɛnvi ewiade ɛhye anu.+ Saa me Belemgbunlililɛ vi ewiade ɛhye anu a, anrɛɛ me sonvolɛma kɛho na bɛanye me bɛammaa Dwuuma.+ Noko kɛ mɔɔ ɔde la, me Belemgbunlililɛ ɛnvi ewiade ɛhye anu.” 37 Ɔti Paelɛte zele ye kɛ: “Se ɛnee ɛle belemgbunli?” Gyisɛse buale kɛ: “Yemɔ a ɛdawɔ mumua ne wɔha kɛ mele belemgbunli la.+ Ɔluakɛ ɛhye ati a bɛwole me a, na ɛhye ati a mera ewiade ye anu a, amaa meali nɔhalɛ ne anwo daselɛ.+ Awie biala mɔɔ wɔ nɔhalɛ ne afoa la tie me ne.” 38 Paelɛte zele ye kɛ: “Duzu a le nɔhalɛ?” Mɔɔ ɔhanle ɛhye ɔwiele la, eza ɔhɔle Dwuuma ne anwo ɛkɛ na ɔzele bɛ kɛ: “Mennwu nvonleɛ biala wɔ ɔ nwo.+ 39 Bieko, ɔle bɛ amaamuo kɛ ɔwɔ kɛ meye sonla ko memaa bɛ wɔ Akpabɛnwo ne anu.+ Yemɔti bɛkulo kɛ meye Dwuuma Belemgbunli ne memaa bɛ ɔ?” 40 Bɛdeɛdeanle nu bieko kɛ: “Tɛ nrenyia ɛhye ɔ, emomu Balabase!” Ɛnee Balabase le awule.+


Ɛbɛlabɔlɛ Nu Edwɛkɛ: Bɛkyekyele Me Rɛle Dɔɔnwo | Edward Bazely\nƐzinzalɛ Arane—Debiezukoalɛ Ɛdeɛ | June 2018\nKENGA YE WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBɛkyekyele Me Rɛle Dɔɔnwo\nEdward Bazely Anloa Edwɛkɛ\nBɛwole me wɔ November 9, 1929 wɔ tete suakpole Sukkur mɔɔ wɔ Azule Indus ne adɔleɛ ɛnwea zo wɔ ɛleka mɔɔ ɛnɛ bɛfɛlɛ ye Pakistan la. Mekɛ zɔhane, edwɛkpatɛlɛvolɛ bie mɔɔ ka Nrelenza la maanle me awovolɛ mbuluku ngɛnlɛma bie. Mɔɔ melɛnyi la, Baebolo nwo mbuluku zɔhane boale maanle menzukoale nɔhalɛ ne.\nBƐFƐLƐ mbuluku zɔhane mɔ rainbow set. Mɔɔ menzukoale la, nuhua nvoninli nee neazo ngakyile maanle mendwenlenle ninyɛne nwo mengɔle moa. Ɔti, ɔvi me ngakula nu ɛnee mekulo kɛ mete Baebolo ne abo kpalɛ kɛ mɔɔ bɛla ye ali wɔ mbuluku zɔhane mɔ anu la.\nMɔɔ Ewiade Konle II yele ɔ ti wɔ India la, me ɛbɛlabɔlɛ bɔle ɔ bo kɛ ɔsɛkye bɔkɔɔ. Me awovolɛ tetele nu na akee bɛbɔle ewole. Meande deɛmɔti ɔwɔ kɛ menli nwiɔ mɔɔ mekulo bɛ la tete bɛ avinli la abo. Alɔbɔlɛ hunle me na mendele nganeɛ kɛ bɛkpo me. Ɛnee mele bɛ ra kokye, ɔti meannyia arɛlekyekyelɛ nee moalɛ mɔɔ mehyia nwo kpalɛ la.\nƐnee me nee me mame de Karachi mɔɔ le suakpole mɔɔ wɔ maanzinli ne anu la. Kenle ko bie, Fred Hardaker mɔɔ le dɔketa mɔɔ anye ɛvi na ɔle Gyihova Dasevolɛ la rale yɛ sua nu. Ɔ nee edwɛkpatɛlɛvolɛ ne mɔɔ vale mbuluku zɔhane mɔ maanle me abusua ne la lɛ diedi ko. Ɔbizale me mame saa ɔkulo kɛ ɔsukoa Baebolo ne a. Me mame anyɛ, noko ɔhanle kɛ bie a me nye balie nwo. Ye dapɛne bieko, me nee Adiema Hardaker bɔle debiezukoalɛ bo.\nDapɛne ekyii pɛle nu la, membɔle ɔ bo kɛ mekɔ debiezukoalɛ wɔ Adiema Hardaker gyima nu. Alasevolɛ kɛyɛ 12 mɔɔ bɛ nye ɛvi la yia nu wɔ ɛkɛ ne sonle. Bɛkyekyele me rɛle na bɛnleanle me kɛ bɛ ra nrenyia la. Mekakye kɛzi bɛ nee me dɛnlanle, bɛka bɛ nwo aze bɛ nee me tendɛ kɛ agɔnwolɛma kpalɛ la, na ɛhye a ɛnee mehyia nwo kpalɛ wɔ mekɛ zɔhane a.\nYeangyɛ, Adiema Hardaker zele me kɛ ɔ nee me bahɔ daselɛlilɛ. Ɔhilele me kɛzi bɛfa gramafuu bɛdi gyima la, amaa yɛabɔ ɛdendɛlɛ nzinrenzinra mɔɔ gyi Baebolo ne azo mɔɔ bɛhye la. Ɛdendɛlɛ ne bie mɔ ka edwɛkɛ ne penyi penyi, na suamenlema bie mɔ anye anlie edwɛkɛ ne anwo. Noko, me nye liele kɛ mebali awie mɔ daselɛ. Menyianle ɛhulolɛ kpole kɛ mebaha Baebolo nu nɔhalɛ ne meahile awie mɔ.\nJapan sogyama rale Indiama anwo zo, na Britian mgbanyima maanle Gyihova Alasevolɛ anwo hyelele bɛ kpalɛ. Awieleɛ bɔkɔɔ ne, zɔhane ngyegyelɛ ne hanle me wɔ July 1943. Sukulu kpanyinli ne mɔɔ ɔle Anglican ɛsɔfo la voanle me kɛ “menyɛ neazo kpalɛ memmaa awie mɔ.” Ɔzele me mame kɛ, Gyihova Alasevolɛ mɔɔ me nee bɛ tu la ati, menyɛ neazo kpalɛ memmaa sukuluma mɔɔ ɛha la. Ɔzinle ɔ nwo na ɔduale me kɛ me nee Alasevolɛ ne mɔ mmatu bieko. Ɔmaanle mengɔle me papa ɛkɛ wɔ sua Peshawar azo, ɔbayɛ kɛyɛ mayɛlɛ 850 (km 1,370) wɔ sɔlɔ afoa nu. Kɛmɔ mennyia sunsum nu aleɛ nee menli mɔɔ me nee bɛ badu la ati, ɔmaanle mengyakyile daselɛlilɛ nee debiezukoalɛ ɛhɔlɛ.\nMENYIANLE SUNSUM NU ANWOSESEBƐ BIEKO\nWɔ 1947, menziale mengɔle Karachi kɛ mekakpondɛ gyima. Mendwule ɛkɛ la, mengɔle Dɔketa Hardaker gyima nu. Ɔliele me kɛnlɛma.\nƆbizale me kɛ, “Kɛkala duzu a ɛlɛgyegye wɔ a?” Ɛnee ɔsuzu kɛ mende kpɔkɛ.\nMembuale kɛ, “Dɔketa, mete kpɔkɛ. Mehyia Baebolo ɛzukoalɛ nwo.”\nƆbizale me kɛ, “Kenlenzu a ɛkulo kɛ ɛbɔ ɔ bo a?”\nMembuale kɛ, “Kɛkala, saa ɔbayɛ boɛ a.”\nYɛzukoale Baebolo ne kpalɛ wɔ zɔhane nɔsolɛ ne. Mendele nganeɛ kɛ me nwo ɛdɔ me, ɔluakɛ me nee Gyihova menli ɛlɛtu bieko. Me mame bɔle mɔdenle kɛ ɔnrɛmaa me nee Alasevolɛ ne mɔ ɛnrɛdu, noko ɛnee mebɔ kpɔkɛ kɛ mefa nɔhalɛ ne meayɛ me ɛdeɛ. Wɔ August 31, 1947 menyilale me nwo zo memaanle Gyihova na bɛzɔnenle me. Yeangyɛ, mɔɔ menyianle ɛvolɛ 17 la, membɔle ɔ bo kɛ meyɛ dahuu adekpakyelɛ.\nME NYE LIELE ADEKPAKYELƐ GYIMA NE ANWO\nMembɔle adekpakyelɛ gyima ne abo wɔ Quetta, ɛleka mɔɔ ɛnee Britian sogyama de la. Wɔ 1947, bɛhyɛle maanle ne anu nwiɔ bɛyɛle ye India yɛɛ Pakistan. * Ɛhye maanle basabasayɛlɛ hɔle zo wɔ ɛzonlenlɛ ne mɔ anu, na ɔmaanle menli dɔɔnwo yɛle tutanema. Tutanema kɛyɛ mgbe 14 dule vile maanle ne anu. Ngɛnlamoma mɔɔ wɔ India la hɔle Pakistan yɛɛ Hinduma nee Sikhma mɔɔ wɔ Pakistan la hɔle India. Wɔ basabasayɛlɛ mekɛ zɔhane anu, menvale me ngoane mendole esiane nu mengendanle keteke bie mɔɔ ɛyi la anwo wɔ Karachi yɛhɔle too asɛɛ yɛdwule Quetta.\nMengɔle maangyebakyi nyianu wɔ India wɔ 1948\nWɔ Quetta, menyiale George Singh adekpakyelɛ titilinli bie mɔɔ wɔ ye ɛvolɛ 20 anu la. George maanle me basekɛ dɛba bie mɔɔ mekola meka (anzɛɛ mepia) ye wɔ ɛleka mɔɔ le awoka la. Fane dɔɔnwo ne ala, me ngomekye a mekɔ daselɛlilɛ a. Wɔ kɛyɛ siane nsia anu, menyianle Baebolo sukoavoma 17, na bɛ bie mɔ rale nɔhalɛ ne anu. Bɛ nuhua ko mɔɔ bɛfɛlɛ ye Sadiq Masih la boale George nee medame maanle yɛhilele Baebolo nwo mbuluku bie mɔ abo yɛhɔle Urdu mɔɔ le aneɛ titili wɔ Pakistan la anu. Nzinlii, Sadiq rayɛle edwɛkpa ne nolobɔlɛnli mɔɔ bɔ mɔdenle.\nMede Queen Elizabeth meli ne anu melɛkɔ Geleade Sukulu\nNzinlii, menziale mengɔle Karachi na me nee Henry Finch nee Harry Forrest, mɔɔ bɛle edwɛkpatɛlɛvolɛma fofolɛ mɔɔ bɛvi Geleade Sukulu bɛra la zonlenle. Nea teokelase ndetelɛ kpalɛ mɔɔ bɛvale bɛmaanle me a! Kenle ko bie, me nee Adiema Finch hɔle daselɛlilɛ wɔ Pakistan sɔlɔ. Yɛnwunle menli dɔɔnwo mɔɔ ka Urdu aneɛ ne la kɛ bɛdede awoka ndendenle ne mɔ abo, mɔɔ ɛnee bɛkulo kɛ bɛte Baebolo nu nɔhalɛ ne bie a. Ye ɛvolɛ nwiɔ anzi, mengɔle Geleade Sukulu ne bie; menziale membale na menyɛle maangyebakyi zo neavolɛ wɔ mekɛ ekyi anu. Ɛnee me nee edwɛkpatɛlɛvolɛma nsa mɔɔ bɛle mrenyia la de edwɛkpatɛlɛvolɛma sua mɔɔ wɔ Lahore la anu.\nNGYEGYELƐ NE VILE ƐKƐ\nƆyɛ alɔbɔlɛ kɛ wɔ 1954, edwɛkɛ bie zile edwɛkpatɛlɛvolɛma ne avinli maanle Bɛtɛle hakyile bɛ gyimalilɛ ne. Kɛmɔ menvale me nwo menwulale edwɛkɛ ne anu la ati, ɔmaanle bɛhwile me nyunlu kpalɛ. Ɔgyegyele me, ɔti ɔmaanle mendele nganeɛ kɛ meangola me gyimalilɛ ne yɛ. Menziale mengɔle Karachi yɛɛ London, England na ɛnee mekulo kɛ mesonle bieko.\nWɔ London, ɛnee Bɛtɛlema dɔɔnwo wɔ me asafo ne anu. Pryce Hughes mɔɔ ɛnee le ɔfese sonvolɛ la vile atiakunlukɛnlɛma nu tetele me. Kenle ko bie, ɔhanle kɛzi Joseph F. Rutherford mɔɔ ɛnee ɛlɛnea ewiade amuala edwɛkɛhanlɛ gyima ne azo dule ye folɛ mɔɔ anu yɛ se la anwo edwɛkɛ hilele me. Mɔɔ Adiema Hughes bɔle mɔdenle kɛ ɔkile kɛ ye edwɛkɛ yɛ fɛ la, Adiema Rutherford deanle ye kpalɛ. Ɔzinle me nwo kɛ, Adiema Hughes vale ɛzelekɛ hanle zɔhane edwɛkɛ ne la. Ɔhanle kɛ, alimoa ne edwɛkɛ zɔhane gyegyele ye. Noko, nzinlii, ɔnwunle kɛ ɔhyia zɔhane folɛdulɛ ne mɔɔ anu yɛ se la anwo, ɔluakɛ ɔhilele kɛ Gyihova kulo ye. (Hib. 12:6) Ye edwɛkɛ ne hanle me ahonle na ɔboale me ɔmaanle menvale anyelielɛ menzonlenle bieko.\nMekɛ zɔhane, me mame dule hɔle London, na ɔmaanle John E. Barr, mɔɔ nzinlii zonlenle wɔ Neazo Eku ne anu la nee ye zukoale Baebolo ne. Ɔnyianle anyuhɔlɛ ndɛndɛ wɔ sunsum nu, na bɛzɔnenle ye wɔ 1957. Nzinlii, mendele kɛ kolaa na me papa awu la, ɔdaye noko ɔ nee Gyihova Alasevolɛ zukoale debie.\nWɔ 1958, mengyale Lene Danish, adiema raalɛ bie mɔɔ radɛnlanle London la. Ye ɛvolɛ bieko, yɛwole yɛ ra raalɛ Jane, yɛ mra nnu ne anu belamunli ralɛ. Eza menyianle ɛzonlenlɛ nwo adenle wɔ Fulham Asafo ne anu. Nzinlii, kɛmɔ ɛnee Lene kpɔkɛdelɛ ɛnle kpalɛ la ati, ɔmaanle yɛdule yɛhɔle Adelaide, Australia mɔɔ ɛkɛ ne yɛ wuluwulu la wɔ 1967.\nESIANE KPOLE BIE\nKilisienema mɔɔ bɛkpokpa bɛ mɔɔ bɛ nye ɛvi la 12 wɔ Adelaide asafo ne anu. Bɛvale mɔdenlebɔlɛ bɛlile daselɛlilɛ gyima ne anyunlu. Yeangyɛ ɔmaanle yɛyɛle ngyehyɛleɛ kpalɛ wɔ Gyihova ɛzonlenlɛ nu.\nWɔ 1979, me nee Lene wole Daniel, yɛ ra mɔɔ tɔ zo nnu. Ewule bie mɔɔ bɛfɛlɛ ye Down syndrome * la yɛle ye na ɛnee yɛ nye ɛnla kɛ ɔbadɛnla aze yeahyɛ. Kɛkala bɔbɔ, mennwu kɛzi meka nyane mɔɔ menlile la anwo edwɛkɛ a. Yɛbɔle mɔdenle yɛnleanle ye, noko yɛambu yɛ nye yɛangua yɛ mra nna mɔɔ ɛha la anwo zo. Kɛmɔ Daniel lɛ ahonle ewule la ati, ɔdwu mekɛ ne bie a ɔmaa ɔ nwo to ye arɛlevilɛ nu na ɔwɔ kɛ yɛ nee ye kɔ asopiti ndɛndɛ. Noko, ɔnva nwo kɛ ɛnee ɔnde kpɔkɛ la, ɛnee ye adwenle nu la ɛkɛ yɛɛ ɔkulo menli. Ɛnee eza ɔ nye die sunsum ninyɛne nwo kpalɛ. Saa yɛlɛyɛ asɔne kolaa na yɛali debie a, ɔfa ɔ sa ɔbɔ nwo, ɔbɔ ɔ ti aze na yeaha “Amen” kpole ko, kolaa na yeali aleɛ!\nMɔɔ Daniel nyianle ɛvolɛ nna la ɔnyianle mogya nu ewule bie. Ɔti, me nee Lene dele nganeɛ kɛ yɛvɛ wɔ nwonane nee nganeɛdelɛ nu. Mendele nganeɛ kɛ me rɛle ɛbɔ kpole kpalɛ. Noko, kenle ko bie mɔɔ yɛ sa nu dole kpole kpalɛ la, Neville Bromwich, yɛ maangyebakyi zo neavolɛ ne rale yɛ sua nu. Zɔhane nɔsolɛ ne, mɔɔ ɔlɛsu la ɛnee ɔ sa gua yɛ bati. Yɛ muala yɛzunle. Ɛlɔlɛ nee atiakunlukɛnlɛma mɔɔ ɔlale ye ali la kyekyele yɛ rɛle kpole kpalɛ. Ɔvile ɛkɛ ne aleɛbahye kɛyɛ dɔne ko. Yeangyɛ, Daniel wule. Ye ewule ne maanle yɛlile nyane kpalɛ. Noko, yɛgyinlanle yɛnyanelilɛ ne anloa na yɛnyianle anwodozo kɛ debie biala mɔɔ ewule bɔbɔ boka nwo la ɛnrɛhola ɛnrɛde Daniel ɛnrɛvi Gyihova ɛlɔlɛ ne anwo. (Wlo. 8:38, 39) Nea kɛzi yɛ nye la kɛ yɛbanwu ye bieko wɔ ewudwazo ne anu wɔ Nyamenle ewiade fofolɛ ne anu a!—Dwɔn 5:28, 29.\nMEDI FƐLƐKO KƐ MELƐBOA AWIE MƆ LA\nMenyianle stroke mgbole nwiɔ, noko mede kpɔkɛ, na ɛnɛ, metɛsonle kɛ asafo nu kpanyinli. Mɔɔ ɛdo me la ɛmaa mezukoa kɛ mebaze awie mɔ anwunvɔne, titili bɛdabɛ mɔɔ bɛlɛnwu amaneɛ kpole la. Mebɔ mɔdenle kɛ menrɛbua bɛ ndɛne. Emomu, mebiza me nwo kɛ: ‘Kɛzi mɔɔ ɛdo bɛ la ɛha bɛ nganeɛdelɛ nee bɛ nzuzulɛ ɛ? Kɛ ɔkɛyɛ na meamaa bɛanwu kɛ medwenle bɛ nwo ɛ? Na kɛ ɔkɛyɛ na meamaa bɛ anwosesebɛ amaa bɛayɛ mɔɔ Gyihova kulo la ɛ?’ Me nye die mboanekpɔlalɛ gyima ne anwo wɔ asafo ne anu! Nɔhalɛ nu, saa mekyekye awie mɔ arɛle na memaa bɛ anwosesebɛ wɔ sunsum nu a, ɔkyekye me rɛle na ɔmaa medame noko me ahonle tɔ me azule nu.\nMboaneneavolɛ ɛkpɔlalɛ mɔɔ metɛyɛ la maa me kunlu dwo me nwo\nMete nganeɛ kɛ edwɛndolɛnli ne la, ɔhanle kɛ: ‘Saa adwenleadwenle bo me nwo zo a, Gyihova kyekye me rɛle ɔmaa medi fɛlɛko.’ (Edw. 94:19) Yeboa me yemaa mengyinla abusua nu ngyegyelɛ, ɛzonlenlɛ nu dwazotia, me sa nu mɔɔ dole nee adwenleadwenle nloa. Nɔhalɛ nu, Gyihova ɛyɛ me Ze amgba!\n^ ɛden. 19 Alimoa ne ɛnee Pakistan Adɔleɛ (kɛkala Pakistan) yɛɛ Pakistan Sɛnzɛnduduleɛ (kɛkala Bangladesh) a bɔ nu yɛ Pakistan a.\n^ ɛden. 29 Nea edwɛkɛ “Raising a Child With Down Syndrome—The Challenge and the Reward” mɔɔ wɔ June 2011 Awake! anu la.\n“Me Belemgbunlililɛ Ɛnvi Ewiade Ɛhye Anu”\nBɛmaa Yɛ Muala Yɛyɛ Ko Kɛ Mɔɔ Gyihova Nee Gyisɛse Le Ko La\nAnrɛɛ Ɔbahola Yeanyia Nyamenle Anyunlu Ɛlolɛ\nMaa Nyamenle Mɛla Nee Ye Ngyinlazo Ne Mɔ Ɛtete Wɔ Adwenle\n“Bɛmaa Bɛ Kɛnlaneɛ Ɛda” Amaa Bɛawula Gyihova Anyunlunyia\nƐBƐLABƆLƐ NU EDWƐKƐ Bɛkyekyele Me Rɛle Dɔɔnwo\nTumi Mɔɔ Wɔ Ahyebizalɛ Nu La\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ June 2018\nƐZINZALƐ ARANE—DEBIEZUKOALƐ ƐDEƐ June 2018\nGyihova mɔɔ Menvale Me Rɛle Menwulale Ye Nu La Ɛyɛ Nyilalɛ\nArɛlekyekyelɛ Wɔ Ngyegyelɛ Mekɛ Nu


Ayezaya 66 | Yintanɛte Zo Baebolo | Ewiade Fofolɛ Ngilebɛbo\nNɔhalɛ ɛzonlenlɛ nee adalɛ ɛzonlenlɛ (1-6)\nZayɔn nee ɔ mra ne mɔ (7-17)\nMenli yiale nu zonlenle Nyamenle wɔ Gyɛlusalɛm (18-24)\n66 Edwɛkɛ mɔɔ Gyihova ɛha la ɛne: “Anwuma le me belemgbunli ebia, yɛɛ azɛlɛ ye le me gyakɛ abo ebia.+ Ɛnee nienwu a bɛbahola bɛazi sua bɛamaa me a,+Yɛɛ nienwu a me ɛnwomenlelielɛ ɛleka ne wɔ a?”+ 2 “Me sa a yɛle ninyɛne ɛhye mɔ amuala a,Yɛɛ kɛ ɔyɛle mɔɔ bɛ muala bɛrale la ɛne,” kɛ Gyihova se la ɛne.+ “Noko mebanlea sonla mɔɔ le bɛlɛvo na ɔ nwo ɛbubu yeNa ɔdwenledwenle me edwɛkɛ ne anwo la.+ 3 Sonla mɔɔ ku ɛnlankɛ la le kɛ awie mɔɔ ku sonla la.+ Sonla mɔɔ fa boane bɔ afɔle la le kɛ awie mɔɔ bu twea kɔme la.+ Sonla mɔɔ fa ahyɛlɛdeɛ bɔ afɔle la le kɛ awie mɔɔ fa kpolike mogya bɔ afɔle la!+ Sonla mɔɔ fa ɛyɛlɛvuanlɛ bɔ ngakyelɛ afɔle la+ le kɛ awie mɔɔ fa ngonyia edwɛkɛ yila awie la.*+ Bɛva bɛ adenle ɛdeɛ zo,Yɛɛ bɛ nye die* mɔɔ le kyibadeɛ la anwo. 4 Ɔti mebakpondɛ ndenle mealua zo meahwe bɛ nzo,+Na ninyɛne mɔɔ bɛsulo la bara bɛ nwo zo. Ɔluakɛ menvɛlɛle la, awie biala anlie zolɛ;Mendendɛle la, awie biala andie.+ Bɛhɔle zo bɛyɛle mɔɔ le ɛtane wɔ me nye zo la,Na bɛyɛle mɔɔ me nye ɛnlie nwolɛ la.”+ 5 Bɛdie Gyihova edwɛkɛ, bɛmɛ mɔɔ bɛ nwo woso bɛ wɔ* ye edwɛkɛ ne anwo la: “Bɛ mediema mɔɔ kpɔ bɛ na bɛkpo bɛ ɔlua me duma ne ati la hanle kɛ, ‘Anyunlunyia ɛha Gyihova!’+ Noko ɔbara na yeamaa bɛ nye alie,Na bɛmɛ a bɛ nyunlu bagua aze a.”+ 6 Dede bie wɔ suakpole ne azo, dede bie vi ɛzonlenlɛsua ne anu! Gyihova ane ɔ, ɔlɛtua ye agbɔvolɛ kakɛ kɛ mɔɔ ɔfɛta la. 7 Kolaa na ɔ ko aha ye la, ɔwole.+ Kolaa na yeade awolɛ nyane la, ɔwole ralɛ nrenyia. 8 Nwane a ɛde debie zɛhae bie ɛlɛ a? Nwane a ɛnwu debie zɛhae bie ɛlɛ a? Asoo bɛwo azɛlɛ kenle ko ala anu? Anzɛɛ bɛwo maanle bie arɛlevilɛ nu ɔ? Noko Zayɔn vole awolɛ zo ala la, ɔwole ɔ mra mrenyia ne mɔ. 9 “Asoo mebamaa awie avo awolɛ zo na akee menrɛmaa kakula ne ɛnrɛra ɔ?” Gyihova a se a. “Anzɛɛ mebamaa awie ako aha ye na meadua ye awodeɛ ne anloa ɔ?” wɔ Nyamenle ne a se a. 10 Bɛmɛ mɔɔ bɛkulo Gyɛlusalɛm la kɔsɔɔti, bɛ nee ye ɛli fɛlɛko na bɛmaa bɛ nye ɛlie ɔ nwo.+ Bɛmɛ mɔɔ bɛlɛdi ɔ nwo nyane la kɔsɔɔti, bɛ nee ye ɛli fɛlɛko. 11 Ɔluakɛ bɛbanlo ɔ nyɛfo bɛ ko ayi na bɛ rɛle akyekye,Bɛbanlo ye dɔɔnwo na bɛ nye alie wɔ ye anyunlunyia dɔɔnwo ne anu. 12 Ɔluakɛ edwɛkɛ mɔɔ Gyihova ɛha la ɛne: “Mebamaa ye anzodwolɛ ayɛ kɛ azule+Na maanle maanle ne mɔ anyunlunyia ayɛ kɛ azule mɔɔ ɛyi la.+ Bɛbanlo nyɛfonlɛ na bɛavia bɛ wɔ bɛ nzi,Yɛɛ bɛbadedɛ bɛ wɔ bɛ gyakɛ azo. 13 Kɛ mɔɔ mame kyekye ɔ ra nrenyia arɛle la,Zɔhane ala a mebahɔ zo meakyekye bɛ rɛle a;+Na mebakyekye bɛ rɛle wɔ Gyɛlusalɛm ati.+ 14 Bɛbanwu ɛhye na bɛ ahonle ali fɛlɛko,Bɛ mbowule bayɛ ngɛnlɛma kɛ ndile amolɛ. Na Gyihova azonvolɛ banwu ɔ sa,*Noko ɔbava ye agbɔvolɛ anwo ɛya.”+ 15 “Ɔluakɛ Gyihova bara kɛ senle,+Na ye ehwili ne mɔ ara kɛ ahumu,+Kɛ ɔfa ɛya kpole yeadua bɛ kakɛ,Na yeava sendɔlɔra yeadea bɛ.+ 16 Ɔluakɛ Gyihova bava senle abua ndɛne,Ɛhɛe, ye konle dadeɛ ne bahu menli* kɔsɔɔti;Na menli mɔɔ Gyihova bahu bɛ la bazo kpalɛ. 17 “Menli mɔɔ siezie bɛ nwo na bɛte bɛ nwo kɛ bɛwolo tola ne mɔ* anu+ bɛali ahenle mɔɔ gyi avinli la anzi, menli mɔɔ di kpolike nane+ nee bɛkyi ninyɛne yɛɛ ahila+ la amuala bara bɛ awieleɛ,” kɛ Gyihova se la ɛne. 18 “Kɛmɔ meze bɛ gyima nee bɛ adwenle la ati, melɛba mearaboɔboa maanle maanle nee aneɛ aneɛ kɔsɔɔti anloa, na bɛbara bɛaranwu me anyunlunyia ne.” 19 “Mebava sɛkɛlɛneɛ bie meazie bɛ avinli, na mebazoa menli mɔɔ bɛbanyia bɛ ti la bie mɔ wɔ maanle maanle ne mɔ anu—bɛbahɔ Tahyehye,+ Polu nee Lude+ mɔɔ bɛze ɛda to kpalɛ la ɛkɛ. Eza bɛbahɔ Tubale nee Gyeevan+ yɛɛ mbɔra mɔɔ wɔ moamoa la azo—bɛdabɛ mɔɔ bɛtɛtele me nwo edwɛkɛ anzɛɛ bɛtɛnwunle me anyunlunyia ne la ɛkɛ; na bɛbabɔ me anyunlunyia ne nolo wɔ maanle maanle ne mɔ anu.+ 20 Bɛbava ɛ mediema ne mɔ amuala bɛavi maanle maanle ne mɔ anu+ bɛarɛlɛ Gyihova kɛ ahyɛlɛdeɛ; bɛbadɛnla mgbɔnwɔ zo, ehwili nu, ehwili mɔɔ mgbɔnwɔ twe la anu, mgbɔnwɔndua* zo yɛɛ afunlumu mɔɔ anwo yɛ ndɛ la azo, bɛahɔ me boka nwuanzanwuanza ne azo wɔ Gyɛlusalɛm, kɛ mɔɔ Yizilayɛma fa bɛ ahyɛlɛdeɛ to kyɛnze anu bɔkɔbɔkɔ nu kɔ Gyihova sua ne anu la,” Gyihova a se a. 21 “Mebaye bɛ nuhua bie mɔ meayɛ bɛ ɛsɔfoma nee Livaema,” Gyihova a se a. 22 “Kɛ mɔɔ anwuma fofolɛ ne nee azɛlɛ fofolɛ ne+ mɔɔ melɛbɔ la bagyinla me nyunlu dahuu la, zɔhane ala a ɛ bo zo amra nee wɔ duma bagyinla a,”+ Gyihova a se a. 23 “Na siane fofolɛ biala nee ɛnwomenlelielɛ kenle biala,Menli* kɔsɔɔti barabɔ bɛ ti aze amaa* me,”+ Gyihova a se a. 24 “Na bɛbavinde bɛahɔnlea menli mɔɔ dele me nwo atua la avunli;Ɔluakɛ bɛ nwo azone ne mɔ ɛnrɛwu,Yɛɛ bɛ senle ne ɛnrɛnlu,+Na bɛbayɛ kyibadeɛ bɛamaa menli* kɔsɔɔti.”\n^ Anzɛɛ ɔkola ɔkile, “awie mɔɔ ye ananze ayɛlɛ la.”\n^ Anzɛɛ “bɛ ɛkɛla anye die.”\n^ Anzɛɛ “bɛdwenledwenle.”\n^ Anzɛɛ “ye tumi.”\n^ Hibulu aneɛ nu, “nwonane.”\n^ Ɛhye kile, tola titili bie mɔ mɔɔ bɛsonle awozonle wɔ nu la.\n^ Anzɛɛ “barazonle.”


Samesɛn Nee Dɛlaela | Ngakula Baebolo Ɛzukoalɛdeɛ\nYizilayɛma dɔɔnwo hɔzonlenle awozonle bieko, yemɔti Gyihova maanle Filisitiama honle vale bɛ. Noko ɛnee Yizilayɛma bie mɔ kulo Gyihova. Bɛ nuhua ko a le Manowa. Ɛnee ɔ nee ɔ ye ɛtɛwole. Kenle ko, Gyihova zoanle anwumabɔvolɛ wɔ Manowa aye ne anwo ɛkɛ. Anwumabɔvolɛ ne zele ye kɛ: ‘Ɛbawo ralɛ nrenyia. Ɔbalie Yizilayɛma yeavi Filisitiama asa nu. Ɔbayɛ Nazalaenli.’ Nwane mɔ a ɛnee bɛfɛlɛ bɛ Nazalaema a? Ɛnee bɛle Gyihova azonvolɛ titili. Ɛnee Nazalaema ɛmkpa bɛ ti enrinli.\nMekɛ hɔle bie la, bɛwole kakula ne na bɛdonle ye Samesɛn. Mɔɔ Samesɛn yɛle kpanyinli la, Gyihova maanle ɔ nwo yɛle se kpalɛ. Ɛnee ɔkola ɔfa ɔ sa mgbane ɔku awenade. Kenle ko bie, Samesɛn angomekye hunle Filisitiama 30. Filisitiama kpɔle ye na ɛnee bɛlɛkpondɛ adenle bɛalua zo bɛahu ye. Kenle ko bie mɔɔ Samesɛn hɔle Gaza la, bɛhɔziale sua ne anlenkɛ kpole ne anloa kɛ saa aleɛ kye a, bɛbahu ye. Noko nɔe ne, Samesɛn dwazole hɔle suakpole ne anlenkɛ kpole ne anwo na ɔdule ye. Ɔvale anlenkɛ ne ɔdole ɔ kɔme zo ɔhɔle boka bie mɔɔ bikye Hibulɔn la azo!\nNzinlii, Filisitiama hɔle Samesɛn nwewe bie mɔɔ bɛfɛlɛ ye Dɛlaela la ɛkɛ hɔzele ye kɛ: ‘Saa ɛmaa yɛnwu deɛmɔti Samesɛn anwo yɛ se zɔhane la a, yɛbamaa wɔ dwɛtɛ fufule apenle apenle. Yɛkulo kɛ yɛkye ye yɛto efiade.’ Dɛlaela liele dole nuhua. Mɔlebɛbo ne, Samesɛn anga deɛmɔti ɔ nwo yɛ se la angile ye. Noko amozii ɔgyegyele Samesɛn too ɔmaanle ɔhanle ye fealeranu edwɛkɛ biala ɔhilele ye. Ɔse: ‘Mele Nazalaenli yemɔti bɛtɛpepɛle me ti enrinli ɛlɛ.’ Ɔdoale zo kɛ ‘Saa bɛpepɛ me ti enrinli a, me anwosesebɛ ne amuala baminli.’ Samesɛn ɛyɛ nvonleɛ kpole kɛ yeha yehile ye a, ɔnle zɔ ɔ?\nNdɛndɛ ne ala Dɛlaela hanle hilele Filisitiama kɛ: ‘Kɛkala akee yeha debie biala yehile me!’ Ɔmaanle Samesɛn lafele ɔ gyakɛ azo na ɔmaanle awie pepɛle ye enrinli ne. Ɔdeanle nu kɛ: ‘Samesɛn, Filisitiama ɛra ɛ nwo zo!’ Mɔɔ Samesɛn dwazole la, ɔnwunle kɛ ye anwosesebɛ ne ɛhɔ. Filisitiama ne hyele ye, bɛbobɔle ɔ nye na bɛvale ye bɛdole efiade.\nKenle ko, Filisitiama hɔyiale bɛ bozonle Deegɔn ɛzonlenlɛ sua ne anu na bɛdeɛdeanle nuhua kɛ: ‘Yɛ bozonle ne ɛye Samesɛn ɛmaa yɛ! Bɛva ye bɛvinde bɛmaa ɔlielie yɛ nye!’ Bɛvale ye bɛziele mpila nwiɔ avinli na bɛgolole ɔ nwo. Samesɛn deanle nu kɛ: ‘O Gyihova, mesɛlɛ wɔ maa me anwosesebɛ wɔ mekɛ ɛhye anu.’ Ɛnee Samesɛn enrinli ne ɛvi bieko. Ɔvale ye anwosesebɛ kɔsɔɔti ɔzuhunle mpila nwiɔ ne mɔɔ sosɔ bɛ ɛzonlenlɛ sua ne la. Ɛzonlenlɛ sua ne amuala bule guale aze na ɔhunle menli mɔɔ wɔ nu la kɔsɔɔti. Samesɛn noko wule.\n“Melɛ anwosesebɛ wɔ debie biala anu ɔlua ahenle mɔɔ maa me tumi la ati.”—Felepaema 4:13\nKpuya: Duzu a maanle Samesɛn anwo yɛle se kpole a? Mɔɔ Samesɛn hanle deɛmɔti ɔ nwo yɛ se la hilele Dɛlaela la, duzu a dole ye a?\nSunsum Ne Maanle Samesɛn Anwosesebɛ\nƐnee Samesɛn le Yizilayɛ ndɛnebuavolɛ yɛɛ ɔyɛle nwanwane ninyɛne ɛhye a. Kɛzi Gyihova sunsum nwuanzanwuanza ne boale ye ɛ? Kɛ ɔkɛyɛ na wɔanyia Nyamenle sunsum ne ɛ?\nGyihova Maanle Samesɛn Sunsum Nwuanzanwuanza\nGyimayɛlɛ ɛhye boa ngakula mɔɔ bɛnyia ɛvolɛ 3 kɔdwu 6 la ɔmaa bɛsukoa Samesɛn nee ye anwosesebɛ ne anwo debie.\nManowa Baebolo Kaade\nƆle mrenyia mɔɔ ɛdɛnla aze mɔɔ anwo yɛ se la anu ko ɛ papa.\nKɔ Zo Sɛlɛ Sunsum Nwuanzanwuanza\nGyimayɛlɛ ɛhye boa ngakula mɔɔ bɛnyia ɛvolɛ 6 mɔɔ kɔ 8 la ɔmaa bɛsukoa deɛmɔti ɔhyia kɛ bɛkɔ zo bɛyɛ asɔne la.\nSunsum Nwuanzanwuanza Ne So Ma\nGyimayɛlɛ ɛhye boa ngakula mɔɔ bɛnyia ɛvolɛ 8 mɔɔ kɔ 12 la ɔmaa bɛsukoa sunsum nwuanzanwuanza ne ma ne afoa ngakyile ne mɔ.\nFa nwa awie Fa nwa awie Gyihova Maanle Samesɛn Anwo Yɛle Se\nlfb ɛzukoalɛdeɛ 38 m. 92-93


Yɛhyia Nyamenle Amgba Ɔ? Duzu Ati A Bɛbiza A?\nKENGA YE WƆ Afrikaans Albanian Amharic Arabic Armenian Armenian (West) Aymara Bengali Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Dangme Danish Dutch Efik English Estonian Ewe Finnish French Ga Georgian German Giliki Guarani Gujarati Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikongo Kikuyu Kinyarwanda Kirghiz Kirundi Kongo Korean Lingala Lithuanian Luo Malagasy Malayalam Maltese Marathi Maya Mazatec (Huautla) Mizo Mongolian Moore Myanmar Nahuatl (Northern Puebla) Ngabere Norwegian Nzema Ossetian Papiamento (Aruba) Papiamento (Curaçao) Polish Portuguese (Brazil) Punjabi Quechua (Bolivia) Quichua (Imbabura) Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tiv Tsonga Turkish Twi Ukrainian Uruund Venda Vietnamese Wayuunaiki Xhosa Yoruba Zulu\nEDWƐKƐ TITILE | YƐHYIA NYAMENLE Ɔ?\nDuzu Ati A Bɛbiza A?\n“Ɛngyia Nyamenle anwo ɔ? Menli mgbe dɔɔnwo ɛngyia ɔ nwo.” Edwɛkɛ ɛhye a menli ekpunli bie mɔɔ bɛnlɛ Nyamenle anu diedi la duale manle bɛhɛlɛle bɛbɔle ɛleka bie kenlensa ye a. Bɛte nganeɛ kɛ bɛngyia Nyamenle anwo.\nNoko, menli dɔɔnwo mɔɔ die Nyamenle di la si kpɔkɛ kɛ asɛɛ ɔnle ɛkɛ la. Salvatore Fisichella, mɔɔ le Katɔlek ɛsɔfo kpanyinli la, hanle menli mɔɔ wɔ ye asɔne ne anu la anwo edwɛkɛ kɛ: “Saa awie nea yɛ a ɔnrɛnwu kɛ yɛle Keleseɛnema ɛnɛ ɔluakɛ yɛbɔ yɛ ɛbɛla kɛ menli mɔɔ bɛngɔ asɔne la.”\nBie mɔ ɛnlɛ alagye yemɔti bɛndwenle Nyamenle anwo. Bɛbu ye kɛ ɔwɔ moa anzɛɛ ɔnrɛhola ɔnrɛboa bɛ kpalɛ wɔ bɛ ɛbɛlabɔlɛ nu. Mekɛ mɔɔ bɛdwenle Nyamenle anwo la a le mekɛ mɔɔ bɛnyia edwɛkɛ bie anzɛɛ bɛhyia debie la, bɛbu ye kɛ ɔle sonvolɛ mɔɔ bɛhyia ɔ nwo a yɛɛ bɛfɛlɛ ye a.\nBie mɔ noko ɛnnwu nvasoɛ biala mɔɔ wɔ asɔne ngilehilelɛ zo a, anzɛɛ bɛnyɛ mɔɔ bɛ asɔne ne ka la. Nwolɛ neazo ko ɛne, Katɔlekma mɔɔ wɔ Germany la anu ɛya ko ngyɛnu 76 die di kɛ ɔle kpalɛ kɛ nrenya nee raalɛ badɛnla kolaa na bɛagya—debie mɔɔ bɛ asɔne ne nee Baebolo ne ɛnga ye zɔ la. (1 Kɔlentema 6:18; Hibuluma 13:4) Nɔhalɛ nu, tɛ Katɔlekma angomekye a ɛnyɛ mɔɔ bɛ asɔne ne ka la a. Asɔne dɔɔnwo anu ɛsɔfoma ka kɛ bɛ menli ne mɔ bɔ bɛ ɛbɛla kɛ “bɛnlɛ Nyamenle anu diedi la.”\nNeazo ɛhye mɔ maa yɛbiza kɛ: Asoo yɛhyia Nyamenle amgba ɔ? Edwɛkɛ ɛhye ɛnle fofolɛ. Bɛbizale edwɛkɛ ɛhye wɔ Baebolo ne mukelɛ mɔɔ lumua la anu. Amaa yɛabua zɔhane kpuyia ne la, bɛmaa yɛnlea edwɛkɛ dɔɔnwo mɔɔ bɛbizale wɔ Mɔlebɛbo buluku ne mɔɔ wɔ Baebolo ne anu la.\nFa nwa awie Fa nwa awie Duzu Ati A Bɛbiza A?


Asoo Nvasoɛ Wɔ Sua Nu Mɛla Zo Ɔ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Brazil Mumule Aneɛ Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Finnish French Georgian German Giliki Haitian Creole Hausa Hibulu Hiligaynon Hungarian Iban Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Ossetian Otetela Polish Portuguese (Brazil) Portuguese (European) Romanian Romany (Macedonia) Romany (Macedonia) Cyrillic Russian Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Turkish Turkmen Ukrainian Umbundu Uzbek Uzbek (Roman) Vietnamese Xhosa Yoruba Zulu\nƆyɛ se kɛ ɛbali sua nu mɛla bie azo ɔ? Edwɛkɛ ɛhye nee gyimayɛlɛ kɛlata mɔɔ boka nwo la baboa wɔ amaa ɛ nee wɔ awovolɛ aha nwolɛ edwɛkɛ.\nDi nwolɛ gyima kpalɛ\nAdalɛ edwɛkɛ: Saa ɛfi sua nu a, mɛla biala ɛnrɛkyekye wɔ bieko.\nNɔhalɛ edwɛkɛ: Saa ɛfi sua nu bɔbɔ a, ɛbahɔ zo wɔali mɛla zo. Bie a ɛbali mɛla mɔɔ wɔ gyimamenle, wɔ suamenle anzɛɛ arane ne bayɛ la azo. Danielle mɔɔ ɛnyia ɛvolɛ 19 la ka kɛ, “Menwu ye kɛ menli mɔɔ bɛnli mɛla zo wɔ sua nu anwo kyele bɛ kpalɛ wɔ mekɛ mɔɔ bɛbade bɛ nwo la.\nBaebolo ne ka kɛ: “Bɛyɛ tieyɛ bɛmaa arane nee tumivolɛma.” (Taetɛse 3:1) Saa ɛdi mɛla mɔɔ wɔ awovolɛ ɛhyehyɛ wɔ sua nu la azo a, ɔbatete wɔ yeamaa wɔali mɛla biala azo wɔ mekɛ mɔɔ ɛbayɛ kpanyinli la.\nMɔɔ ɛbahola wɔayɛ: Fa wɔ adwenle sie nvasoɛ mɔɔ wɔ mɛla ne azo la azo. Kpavolɛ bie mɔɔ bɛfɛlɛ ye Jeremy la ka kɛ, “Mɛla mɔɔ me awovolɛ hyehyɛle la boale me maanle menwunle kɛzi mebakpa agɔnwolɛ na meanlea me mekɛ zo boɛ la. Eza ɛnee mɛla na ɛmmaa menzɛkye mekɛ dɔɔnwo wɔ TV nee vidio games nwo amaa meanyia mekɛ meayɛ ninyɛne mɔɔ anwo hyia la—me nye tɛdie ninyɛne ɛhye mɔ anwo.”\nNa saa ɛnnwu nvasoɛ mɔɔ wɔ mɛla bie azo ɛ? Kɛ neazo la, bɛlɛra bie mɔɔ bɛfɛlɛ ye Tamara la ka kɛ: “Me awovolɛ maanle mendule adenle mengɔle maanle gyɛne zo, noko membale sua nu la bɛammaa meangɔ sua bie mɔɔ ye tendenle le mitini 20 pɛ la azo!”\nSaa ɛwɔ tɛnlabelɛ ɛhye bie anu a, nvonleɛ wɔ nwo kɛ ɛ nee wɔ awovolɛ badendɛ ɔ? Kyɛkyɛ! Mɔɔ baboa la a le kɛ ɛbanwu mekɛ nee kɛzi ɔwɔ kɛ ɛ nee bɛ ka nwolɛ edwɛkɛ la.\nMekɛ. Bɛlɛra bie mɔɔ bɛfɛlɛ ye Amanda la ka kɛ, “Saa ɛyɛ tieyɛ na ɛmaa wɔ awovolɛ nyia wɔ nu anwodozo a yɛɛ ɛbahola ɛ nee bɛ aha mɛla bie anwo edwɛkɛ a.\nKakula raalɛ bie mɔɔ bɛfɛlɛ ye Daria la nee ye yɛ adwenle. Ɔka kɛ, “Mekɛ mɔɔ me mame nwunle kɛ meyɛ tieyɛ memaa ye la yɛɛ ɔliele ɔdole nu kɛ ɔbahakyi mɛla ne a.” Kakye kɛ mɔɔ ɛbayɛ la a bamaa banyia wɔ nu anwodozo a na tɛ mɔɔ ɛbaha la.\nAwuke mɔɔ bɛnva mɛla bɛnyɛ gyima wɔ nu la le kɛ airport mɔɔ mɛla ɛnyɛ gyima wɔ ɛkɛ la\nBaebolo ne ka kɛ: “Di ɛ ze mɛla zo, yɛɛ mmamaa ɛ rɛle fi ɛ nli ngilehilelɛ.” (Mrɛlɛbulɛ 6:20) Ɛdi folɛdulɛ ɛhye azo a, ɛbamaa wɔ awovolɛ anyia wɔ nu anwodozo na ɔnrɛyɛ se kɛ ɛ nee bɛ badendɛ.\nKɛzi. Kpavolɛ bie mɔɔ bɛfɛlɛ ye Steven la ka kɛ, “Saa ɛbu wɔ awovolɛ na ɛtendɛ bɛtɛɛ ɛkile bɛ a ɔmaa ɛkola ɛ nee bɛ tendɛ tɛla kɛ ɛbadeɛdea nu la.”\nDaria mɔɔ yɛlimoa yɛha ɔ nwo edwɛkɛ la nee ye yɛ adwenle. Ɔka kɛ, “Saa me nee me mame su kpolera a, nvasoɛ biala ɛmba zo. Nɔhalɛ nu, yemɔ bɔbɔ a maa ɔmia mɛla ne anu a.”\nBaebolo ne ka kɛ: “Koasea fa ɛya a, ɔye ɔkile, na nrɛlɛbɛvolɛ fa ɛya a, ɔkomo ɔ nwo zo.” (Mrɛlɛbulɛ 29:11) Saa ɛnyia bɛnwozohomolɛ a, ɔbaboa wɔ kpole kpalɛ wɔ sua nu, sukulu nu, gyima nu nee ɛleka gyɛne.\nMɔɔ ɛbahola wɔayɛ: Dwenle kolaa na wɔadendɛ. Ɛyavalɛ bahola azɛkye anwodozo mɔɔ bɛlɛ ye wɔ wɔ nu la. Ɔnyɛ nwanwane kɛ Baebolo ne ka kɛ “sonla mɔɔ ɔkyɛ na yeava ɛya la ndelebɛbo le kpole.”—Mrɛlɛbulɛ 14:29.\nMɔɔ baboa: Dua gyimayɛlɛ kɛlata ne mɔɔ boka nwo la azo suzu mɛla ne anwo, na saa ɔkɛyɛ boɛ a, ɛ nee wɔ awovolɛ ɛha nwolɛ edwɛkɛ.\n“Mɛla tete mgbavolɛ nee mbɛlɛra ɔmaa bɛbu debie na bɛnyia bɛnwozohomolɛ—subane mɔɔ bɛbahyia nwo wɔ mekɛ mɔɔ bɛbayɛ mgbanyinli la. Saa mɛla ɛnle ɛkɛ a, anrɛɛ menlɛ adehilelɛ wɔ me ɛbɛlabɔlɛ nu yɛɛ menlɛ ɛweɛne biala.”—Kimberleigh.\n“Mekɛ mɔɔ mebade nganeɛ kɛ me awovolɛ mɛla yɛ se la, ɔkile kɛ meyɛ debie mɔɔ ɔmmaa bɛnyia me nu anwodozo la anzɛɛ mekulo kɛ meyɛ debie mɔɔ ɛnrɛboa me la. Kɛkala menwu ye kɛ me boɛyɛlɛ ti a me awovolɛ maanle me mɛla a.”—Kaley.\nFa nwa awie Fa nwa awie Asoo Nvasoɛ Wɔ Sua Nu Mɛla Zo Ɔ?\nijwyp edwɛkɛ 54


Luku 24 | Yintanɛte Zo Baebolo | Ewiade Fofolɛ Ngilebɛbo\nMateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22 23 24\nBɛdwazo Gyisɛse (1-12)\nƐmeeyɛse adenle zo (13-35)\nGyisɛse ye ɔ nwo ahile ɛdoavolɛma (36-49)\nGyisɛse kɔ anwuma (50-53)\n24 Na dapɛne ne kenle mɔɔ limoa la, bɛvale nyile evuanlɛ ne mɔɔ bɛziezie la bɛhɔle nla* ne azo nwonlomɔ mangyee ne. 2 Noko bɛnwunle kɛ bɛhundo bolɛ ne bɛvi nla* ne anloa, 3 na mɔɔ bɛwolole nu la, bɛannwu Awulae Gyisɛse funli ne. 4 Mekɛ mɔɔ bɛ adwenle yɛle bɛ kesee wɔ ɛhye anwo la, nea! mrenyia nwiɔ mɔɔ wula adɛladeɛ nwohyee la ragyinlanle bɛ nwo ɛkɛ. 5 Mraalɛ ne mɔ ahonle dule na bɛzile bɛ ti aze, yemɔti mrenyia ne mɔ zele bɛ kɛ: “Kɛmɔti a bɛlɛkpondɛ mɔɔ de aze la wɔ mowuamra anu ɛ? 6 Ɔnle ɛke, bɛdwazo ye. Bɛhakye mɔɔ ɔhanle ɔhilele bɛ wɔ mekɛ mɔɔ ɛnee ɔwɔ Galeli la, 7 kɛ bɛbaye sonla Ra ne bɛamaa ɛtanevolɛma na bɛahu ye wɔ baka zo na ye kenle nsa ne azo yeadwazo.” 8 Akee bɛhakyele ye edwɛkɛ ne, 9 na bɛvile nla* ne azo bɛziale bɛhɔle na bɛhanle ɛhye mɔ amuala bɛhilele Bulu Nee Ko ne nee ɛdoavolɛma ne mɔɔ ɛha la. 10 Bɛmɛ a le Mɛle Magedalene, Dwowana, yɛɛ Gyemise mame Mɛle. Eza mraalɛ mɔɔ nee bɛ lua la noko hanle edwɛkɛ ne hilele ɛzoanvolɛma ne. 11 Noko, bɛbule edwɛkɛ ɛhye kɛ ɔle ngoaseasɛm na bɛanlie mraalɛ ne mɔ bɛanli. 12 Noko Pita dwazole na ɔnriandile ɔhɔle nla* ne anwo na mɔɔ ɔbutule ɔnleanle nu la, ɔnwunle lenen ndanlɛ ne ala. Yemɔti ɔhɔle na ɛnee mɔɔ ɛzi la yɛ ye azibɛnwo. 13 Na nea! kenle ko ne ala, ɛnee bɛ nuhua nwiɔ ɛlɛkɔ namule bie mɔɔ bɛfɛlɛ ye Ɛmeeyɛse la azo, ɔ nee Gyɛlusalɛm avinli kɛyɛ mayɛlɛ nsuu,* 14 na ɛnee bɛlɛdi mɔɔ ɛzi la kɔsɔɔti anwo adwelie. 15 Mekɛ mɔɔ bɛlɛka ninyɛne ɛhye mɔ anwo edwɛkɛ la, Gyisɛse mumua ne bikyele bɛ na ɔ nee bɛ luale nwolɛ, 16 noko bɛannwu ye kɛ ɔdaye ɔ. 17 Ɔzele bɛ kɛ: “Duzu a bɛ nye ɛbolo bɛlɛka nwolɛ edwɛkɛ wɔ adenle ye anu la?” Bɛgyinlanle, na bɛ nyunlu yɛle alɔbɔlɛ. 18 Bɛ nuhua ko mɔɔ bɛfɛlɛ ye Kiliopase la buale ye kɛ: “Ɛ ngomekye a ɛle ɛyɛvolɛ wɔ Gyɛlusalɛm a mɔɔ ɛnze edwɛkɛ mɔɔ ɛzi ɛkɛ ne kenlensa ye la ɔ?” 19 Ɔbizale bɛ kɛ: “Edwɛkɛ boni?” Bɛbuale ye kɛ: “Mɔɔ fale Gyisɛse mɔɔ vi Nazalɛte, mɔɔ ɔhilele kɛ ɔle ngapezonli mɔɔ tumi wɔ ye edwɛkɛ nee ye nyɛleɛ nu wɔ Nyamenle nee menli kɔsɔɔti anyunlu la; 20 nee kɛzi yɛ ɛsɔfo mgbanyinli nee mgbanyima ne mɔ yele ye maanle na bɛbuale ye ewule fɔlɛ, na bɛbɔle ye baka nu la. 21 Noko ɛnee yɛ nye la kɛ nrenyia ɛhye a le awie mɔɔ balie Yizilayɛ a. Ɛhɛe, eza yeanga ye zɔ, ninyɛne ɛhye mɔ zile la ye kenle nsa ɛne. 22 Bieko, mraalɛ bie mɔɔ wɔ yɛ avinli la noko ɛdu yɛ ahonle, ɔluakɛ bɛhɔle nla* ne azo ndɛ 23 na mɔɔ bɛannwu ye funli ne la, bɛrahanle kɛ eza bɛnwunle anwumabɔvolɛma mɔɔ hanle kɛ ɔde aze a. 24 Akee yɛ nuhua bie mɔ hɔle nla* ne azo, na bɛhɔnwunle ye kɛ mɔɔ mraalɛ ne mɔ hanle ala la, noko bɛannwu ye.” 25 Yemɔti ɔzele bɛ kɛ: “Bɛmɛ mɔɔ bɛnlɛ adwenle na bɛngola bɛnlie ninyɛne mɔɔ ngapezoma ne hanle la kɔsɔɔti bɛnli a! 26 Asoo ɛnee ɔngyia kɛ Kelaese ne nwu amaneɛ ɛhye mɔ na yeahɔ ye anyunlunyia nu ɔ?” 27 Na ɔbɔle ɔ bo ɔvile Mosisi nee Ngapezoma ne kɔsɔɔti anwo zo, na ɔhilehilele bɛ ninyɛne mɔɔ fale ɔ nwo mɔɔ wɔ Ngɛlɛlera ne kɔsɔɔti anu la. 28 Akee bɛdwule namule ne mɔɔ bɛlɛkɔ zo la azo na ɔyɛle kɛ ɔpɛ nu yeahɔ. 29 Na bɛbodole ye ɛsesebɛ kɛ: “Tɛnla yɛ nwo ɛke, ɔluakɛ asɛɛ aleɛ ɛdwo.” Na ɔ nee bɛ hɔle sua nu. 30 Mɔɔ bɛlɛdi debie la, ɔvale paano, ɔyilale zolɛ, ɔbubule nu, na ɔvale ɔmaanle bɛ. 31 Akee bɛ nye zo dele wienyi na bɛnwunle ye sonla holɛ noko ɔminliminlinle bɛ nye zo. 32 Na bɛhanle bɛhilele bɛ nwo ngoko kɛ: “Asoo mekɛ mɔɔ ɔlɛtendɛ yeahile yɛ wɔ adenle ne anu na ɔlɛkilehile Ngɛlɛlera ne anu yeahile yɛ la, yeanga yɛ ahonle kpole ɔ?” 33 Na ɛkɛ ne ala bɛdwazole na bɛziale bɛhɔle Gyɛlusalɛm, na bɛhɔnwunle Bulu Nee Ko ne nee bɛdabɛ mɔɔ bɛboka bɛ nwo la kɛ bɛyia, 34 na bɛlɛka kɛ: “Amgba bɛdwazo Awulae, na ɔyele ɔ nwo ɔhilele Saemɔn!” 35 Akee bɛhanle edwɛkɛ mɔɔ zile adenle ne anu nee kɛzi paano ne mɔɔ ɔbubule nu la maanle bɛnwunle ye sonla holɛ la. 36 Mɔɔ bɛlɛka ɛhye mɔ anwo edwɛkɛ la, ɔdaye mumua ne ɔragyinlanle bɛ avinli na ɔhanle kɛ: “Anzodwolɛ ɛha bɛ.” 37 Noko kɛmɔ ɛzulolɛ maanle bɛ ahonle dule la ati, bɛzuzule kɛ bɛnwu sunsum bie. 38 Yemɔti ɔzele bɛ kɛ: “Kɛmɔti a bɛyɛ basaa ɛ, na duzu ati a bɛnlie bɛnli wɔ bɛ ahonle nu a? 39 Bɛnlea me sa nee me gyakɛ, na bɛnwu ye kɛ medame mumua ne ɛne; bɛva bɛ sa bɛha me na bɛnlea ɔluakɛ sunsum ɛnlɛ nwonane nee mbowule kɛ mɔɔ bɛnwu kɛ melɛ la.” 40 Mɔɔ ɔhanle ɛhye la, ɔvale ɔ sa nee ɔ gyakɛ ɔhilele bɛ. 41 Noko kɛmɔ anyelielɛ kpole nee azibɛnwo ammaa bɛanlie bɛanli la ati, ɔbizale bɛ kɛ: “Bɛlɛ debie wɔ ɛkɛ mɔɔ bɛbali ɔ?” 42 Ɔti bɛvale fɛlɛ sinli bie mɔɔ bɛdondo la bɛmaanle ye, 43 na ɔliele na ɔlile wɔ bɛ nyunlu ɛkɛ. 44 Akee ɔzele bɛ kɛ: “Ɛhye a le edwɛkɛ mɔɔ menganle mengilele bɛ wɔ mekɛ mɔɔ me nee bɛ de la a, kɛ ninyɛne mɔɔ bɛhɛlɛ ye wɔ Mosisi Mɛla ne nee Ngapezoma ne yɛɛ Edwɛndolɛ ne anu kɔsɔɔti mɔɔ fale me nwo la ɔwɔ kɛ ba nu.” 45 Akee ɔbukele bɛ adwenle nu kpalɛ ɔmaanle bɛdele Ngɛlɛlera ne abo, 46 na ɔzele bɛ kɛ, “Mɔɔ bɛhɛlɛ la ɛne: Kelaese ne banwu amaneɛ na yeadwazo yeavi mowuamra anu wɔ ye kenle nsa ne azo, 47 na bɛbalua ye duma nu bɛabɔ anlubɛnwo nee ɛtanefakyɛ nwo nolo wɔ maanle maanle kɔsɔɔti anu—bɛbabɔ ɔ bo wɔ Gyɛlusalɛm. 48 Bɛdabɛ a bɛbali ninyɛne ɛhye mɔ anwo daselɛ a. 49 Na nea! melɛsoa mɔɔ Egya bɔle nwolɛ ɛwɔkɛ la meamaa yeara bɛ nwo zo. Noko bɛmɛ, bɛdɛnla sua ne azo kɔkpula kɛ tumi vi anwuma bara bɛ nwo zo.” 50 Akee ɔlile bɛ nyunlu too ɔhɔle Bɛtani, na ɔmaanle ɔ sa zo ɔyilale bɛ. 51 Mɔɔ ɔlɛyila bɛ la, ɔhwenle ɔ nwo ɔvile bɛ nwo ɛkɛ ne na bɛvale ye bɛhɔle anwuma. 52 Na bɛhotole ye na bɛvale anyelielɛ kpole bɛziale bɛhɔle Gyɛlusalɛm. 53 Na ɛnee dahuu bɛwɔ ɛzonlenlɛ sua ne anu bɛlɛye Nyamenle ayɛlɛ.\n^ Anzɛɛ “ngakyelɛ nla.”\n^ Kɛyɛ kilomita 11.


Faizal aye wule la, ye ɛvolɛ ko anzi ɛnee ɔwɔ kɛ bɛyɛ apelehyɛne kpole bie wɔ ye ahonle nwo. Ɔka kɛ: “Mɔɔ mengengale Dwobu buluku ne la, menwunle kɛ bodane bie ati a Gyihova maanle bɛhɛlɛle a. Saa yɛkenga Baebolo ne na yɛnwu menli mɔɔ yiale yɛ ngyegyelɛ ne bie la a, ɔkyekye yɛ rɛle.” Ɔdoale zo kɛ: “Ɔhyia kɛ yɛtɛnla ngoane nu.”\nTarsha mame wule la, ɛnee ɔle kakula. Ɔka kɛ: “Ɔnva nwo yɛ ngyegyelɛ ne mɔ, Bɔvolɛ ne mɔɔ yɛze ye la maa yɛnyia bodane nee anyelazo wɔ ɛbɛlabɔlɛ nu, na yɛ nye die. Yɛbahola yɛanyia anwodozo kɛ Gyihova baboa yɛ alehyenlɛ ko biala.”\nEDWƐKƐ NGAKYILE mɔɔ li ɛhye anyunlu la maa yɛnwu kɛzi ngyegyelɛ ngakyile kola maa asetɛnla yɛ se la. Saa ɛlɛnwu amaneɛ a wɔannea a ɛbaha kɛ nvasoɛ ɛnle zo kɛ ɛbadɛnla ngoane nu anzɛɛ awie bɔbɔ ɛndwenle ɛ nwo. Nwu ye kɛ Nyamenle dwenle wɔ ngyegyelɛ ne mɔ anwo kpalɛ. Ɛsonle bolɛ ɛmaa ye.\nEdwɛndolɛ 86 kɛlɛvo ne lale anwodozo mɔɔ ɔlɛ ye wɔ Nyamenle anu la ali kɛ: “Kenle biala mekɔ ngyegyelɛ nu a mesu mefɛlɛ wɔ, ɔboalekɛ mefɛlɛ wɔ a ɛdie me zo.” (Edwɛndolɛ 86:7) Bie a ɛbabiza ɛ nwo kɛ, “Kɛzi Nyamenle die me zo wɔ ‘kenle biala mɔɔ mekɛhɔ ngyegyelɛ nu’ la ɛ?”\nƆwɔ nu kɛ Nyamenle ɛnrɛye wɔ ngyegyelɛ ne ɛnrɛvi ɛkɛ ne kɛkala, noko ye Edwɛkɛ Baebolo ne bamaa wɔanwu kɛ ɔbahola yeamaa wɔanyia anzodwolɛ: ‘Bɛmmadwenle debie biala anwo, emomu wɔ debie biala anu bɛlua asɔneyɛlɛ nee modolɛ nee moyɛlɛ zo bɛva bɛ nzɛlɛlɛ bɛdo Nyamenle anyunlu; na Nyamenle anzodwolɛ ne mɔɔ bo ndelebɛbo muala azo la babɔ bɛ ahonle nee bɛ adwenle nzuzulɛ nwo bane.’ (Felepaema 4:6, 7) Yɛsɛlɛ wɔ, suzu kɛzi Ngɛlɛlera ɛhye mɔ maa yɛnyia anwodozo kɛ Nyamenle dwenle yɛ nwo la anwo.\nNyamenle Dwenle Ɛ Nwo\n‘Nyamenle ɛmbu ɔ nye ɛngua ngɛsanloma ɛhye mɔ anu ko bɔbɔ azo, ɛsonle bolɛ ɛtɛla ngɛsanloma dɔɔnwo.’—Luku 12:6, 7, ɔ bo ɛkɛ edwɛkɛ ne.\nDWENLE NWO: Nyamenle dwenle nloma ngyikyi mɔɔ menli dɔɔnwo ɛmbu bɛ bie la anwo. Ɔ nye wɔ nloma ngyikyi ɛhye mɔ anwo; bɛ nuhua ko biala sonle bolɛ. Sonla anwo hyia Nyamenle kpalɛ tɛla ngɛsanloma. Sonla le Nyamenle abɔdeɛ mɔɔ wɔ azɛlɛ ye azo la anu titili, ɔbɔle sonla kɛ ye “ɛsaso,” na bɛkola bɛnyia ye subane ne mɔ mɔɔ yɛ nwanwane la bie na bɛda bɛ ali.—Mɔlebɛbo 1:26, 27.\n‘O Gyihova, wɔnleɛnlea me nu wɔnwu me. Ɛze me adwenle. Sɔ me nea, na nwu me adwenle.’—Edwɛndolɛ 139:1, 2, 23.\nDWENLE NWO: Nyamenle ze wɔ kpalɛ. Ɔze wɔ nganeɛdelɛ nee wɔ ngyegyelɛ muala. Bie a awie mɔ ɛnrɛde wɔ ngyegyelɛ ne abo, noko Nyamenle dwenle ɛ nwo na ɔkulo kɛ ɔboa wɔ. Ɔlua ɛhye ati nvasoɛ wɔ zo kɛ ɛbadɛnla ngoane nu.\nWɔ Ɛbɛlabɔlɛ Lɛ Bodane\n‘O Gyihova, tie me nzɛlɛlɛ; maa me ɛzunlɛ ɛdwu ɛ nyunlu. Gyele ɛ nzo tie me; saa mefɛlɛ wɔ a die me zo ndɛndɛ. Ɔbadie bɛdabɛ mɔɔ bɛnlɛ awie la nzɛlɛlɛ.’—Edwɛndolɛ 102:1, 2, 17.\nDWENLE NWO: Ɔle kɛ asɛɛ ɔvi alesama amaneɛnwunlɛ mɔlebɛbo ne ala yɛɛ Gyihova bɔle ɔ bo kɛ ɔbu monle biala mɔɔ alesama ɛhwi la anwo mgbonda a. (Edwɛndolɛ 56:8) Wɔ monle boka nwo. Ɔluakɛ ɛsonle bolɛ ɛmaa Nyamenle la ati, ɔkakye wɔ sɔnea biala nee wɔ monle.\n“Bɛmmamaa bɛ ahonle tu, medame a mele bɛ Nyamenle a. Mebamaa bɛ anwosesebɛ, mebaboa bɛ . . . Ɔluakɛ medame, [Gyihova] bɛ Nyamenle . . . melɛka meahile bɛ: ‘Bɛmmasulo na mebaboa bɛ.’”—Ayezaya 41:10, 13.\nDWENLE NWO: Nyamenle ɛziezie ɔ nwo kɛ ɔboa wɔ. Ɛtɔ aze a, ɔbamaa wɔ zo.\nAnyelazo Kpalɛ Bie Wɔ Ɛkɛ Ne Kenle Bie\n“Nyamenle hulole ewiade ne kpole kpalɛ yemɔti ɔvale ɔ Ra kokye ne ɔmaanle, amaa awie biala mɔɔ kɛnyia diedi wɔ ye nu la bɛanzɛkye ye na yeanyia dahuu ngoane.”—Dwɔn 3:16.\nDWENLE NWO: Ɛ nwo hyia Nyamenle kpalɛ yemɔti yevi ye ahonle nu yeva ɔ Ra, Gyisɛse yebɔ afɔle yemaa wɔ. Afɔlebɔlɛ ɛhye bamaa wɔanyia nwolɛ adenle wɔava anyelielɛ wɔadɛnla aze dahuu. *\nƐbayia ngyegyelɛ yɛɛ ɛbɛlabɔlɛ ne bahola avonle wɔ ɛdeɛ noko sukoa Nyamenle Edwɛkɛ ne kpalɛ na maa diedi mɔɔ ɛlɛ ye wɔ ye ɛwɔkɛ ne mɔ anu la ɛyɛ kpole. Ɔbamaa ɛ nye alie na wɔanyia anwodozo kɛ nvasoɛ wɔ zo kɛ ɛbadɛnla ngoane nu.\n^ Amaa wɔazukoa kɛzi Gyisɛse afɔlebɔlɛ ne bahola aboa wɔ la anwo edwɛkɛ dɔɔnwo la, nea Bɛhakye Gyisɛse Ewule Ne vidio ne mɔɔ wɔ www.jw.org/nzi azo la. Nea YƐ NWO EDWƐKƐ > NGAKYELƐLILƐ abo.\nSaa yɛyɛ asɔne dahuu a, duzu a yɛ nye la kɛ yɛbanyia a?\nƐbahola Wɔanyia Kɛzi Nyamenle Dwenle Yɛ Nwo La Azo Nvasoɛ\nNgɛlɛlera ne boa yɛ maa yɛnyia diedi wɔ kenle bie ɛwɔkɛ mɔɔ Nyamenle ɛbɔ yɛ la anu.\nKɛzi Nyamenle Ahyɛlɛdeɛ Mɔɔ Tɛla Biala La Sonle Bolɛ Ɛ?\nNinyɛne boni a maa ahyɛlɛdeɛ bie sonle bolɛ tɛla bie a? Saa yɛdwenledwenle ninyɛne ɛhye mɔ anwo a ɔbamaa anyezɔlɛ mɔɔ yɛlɛ yɛmaa ɛkpɔnedeɛ ne la ayɛ kpole.\nFa nwa awie Fa nwa awie Ɛhɛe, ƆWƆ KƐ Ɛtɛnla Ngoane Nu\nwp19 No. 2 m. 14-15


Ayezaya 32 | Yintanɛte Zo Baebolo | Ewiade Fofolɛ Ngilebɛbo\nBelemgbunli bie nee mgbanyima bali tumi wɔ pɛlepɛlelilɛ nu (1-8)\nBɛbɔ mraalɛ mɔɔ bɛ nwo ɛdɔ bɛ la kɔkɔ (9-14)\nBɛwola sunsum ne bɛgua bɛ nwo zo a bɛbanyia nyilalɛ (15-20)\n32 Nea! Belemgbunli bie+ bali ebia wɔ tenleneyɛlɛ nu,+Yɛɛ mgbanyima bali tumi wɔ pɛlepɛlelilɛ nu. 2 Na bɛ nuhua ko biala bayɛ kɛ ɛvealeka* wɔ anwoma ɛdulɛ mekɛ nu,Feabelɛ wɔ ahumudulɛ mekɛ nu,Azudenle wɔ azɛlɛ mɔɔ nzule ɛnle zo la azo,+Yɛɛ bodane kpole bie alubo wɔ azɛlɛ resee zo. 3 Akee menli mɔɔ nwu debie la anye ɛnrɛheda bieko,Yɛɛ menli mɔɔ te edwɛkɛ la bayɛ ɛnzolɛ adie. 4 Menli mɔɔ pe la ahonle badwenledwenle nrɛlɛbɛ nwo,Yɛɛ ɛtafinlimalɛ mɔɔ yi bɛlɛbɛlɛ la badendɛ kɛnlɛma na nuhua ala ɛkɛ.+ 5 Bɛnrɛvɛlɛ koasea kɛ ɔle awie mɔɔ yɛ nyele la bieko,Yɛɛ bɛnrɛvɛlɛ awie mɔɔ ɛnga mɛla la kɛ ɔle sonla titili; 6 Ɔluakɛ koasea badendɛ koasea nu,Na ye ahonle azuzu ninyɛndane nwo,+Amaa yeazi ɛkpɔkyelɛ nwo adua* na yeadendɛ ɛtane yeatia Gyihova,Kɛ ɔmaa awie* mɔɔ ɛhɔne ɛlɛku ye la ava ɛhɔne ahɔYɛɛ ɔnrɛmaa mɔɔ nzuhɔne ɛlɛku ye la nzule ɔnrɛnlo. 7 Sonla mɔɔ ɛnga mɛla la fa adwenle mɔɔ ɛnle kpalɛ;+Ɔsi anyiemgba ɛbɛla nwo aduaKɛ ɔbɔ adalɛ yeazɛkye awie mɔɔ ɛlɛnwu amaneɛ la,+Wɔ mekɛ bɔbɔ mɔɔ ehyianli kɛha mɔɔ le nɔhalɛ la. 8 Noko awie mɔɔ yɛ nyele la dwenle nyeleyɛlɛ nwo,Na ɔkɔ zo ɔbɔ nyeleyɛlɛ nwo mɔdenle. 9 “Bɛmɛ mraalɛ mɔɔ bɛ nwo ɛdɔ bɛ, bɛdwazo na bɛdie me ne! Bɛmɛ mralɛ mraalɛ mɔɔ ɛhwee ɛnvale bɛ nwo,+ bɛyɛ ɛnzolɛ bɛdie mɔɔ melɛka la! 10 Wɔ ɛvolɛ ko nee ekyi anu, bɛmɛ mɔɔ ɛhwee ɛnvale bɛ nwo la, bɛ nwo bawoso bɛ,Ɔluakɛ vanye ma ɛdelɛ mekɛ ne kara awieleɛ la ɛnee bɛtɛboɔboale ma biala anloa.+ 11 Bɛmaa ɛzulolɛ ɛha bɛ, bɛmɛ mraalɛ mɔɔ bɛ nwo ɛdɔ bɛ! Bɛmaa bɛ nwo ɛwoso bɛ, bɛmɛ mɔɔ ɛhwee ɛnvale bɛ nwo! Bɛyeye bɛ nwo,Na bɛva ɛrele bɛpɛ bɛ bo.+ 12 Bɛva bɛ sa bɛbobɔ bɛ kɛnra azo bɛye awolɛƆlua azɛlɛ kpalɛ ne nee vanye ne mɔɔ so kpalɛ la ati. 13 Ɔluakɛ mbowule nee mbowunyɛma bafifi me menli ne azɛlɛ ne azo;Bɛbaheda azua mɔɔ bɛdi fɛlɛko wɔ nu la amuala azo,Ɛhɛe, anyelielɛ sua ne azo.+ 14 Bɛgyakyi tawa mgbole ne mɔ;Sua azo dede ne ɛdɔ mgbane.+ Ofɛle+ nee ɛzinzalɛ arane ne ɛdɔ mgbane bɔkɔɔ,Yeyɛ ɛleka mɔɔ ɛbɔ nu asoaso anye die ɛkɛ,Yeyɛ mboane adidileka,+ 15 Kɔkpula kɛ bɛbawola sunsum ne bɛavi anwuma bɛagua yɛ nwo zo,+Na fienemgbole ne ahakyi tola,Na bɛabu tola ne kɛ ɛhoayelɛ.+ 16 Akee pɛlepɛlelilɛ badɛnla fienemgbole ne anu,Na tenleneyɛlɛ adɛnla tola ne anu.+ 17 Anzodwolɛ bavi nɔhalɛ tenleneyɛlɛ nu ara,+Yɛɛ nɔhalɛ tenleneyɛlɛ bazo anwodɔlɛ nee banebɔlɛ mɔɔ wɔ ɛkɛ ne dahuu la.+ 18 Me menli ne badɛnla anzodwolɛ ɛleka,Tɛnlabelɛ mɔɔ banebɔlɛ nee anwodɔlɛ wɔ ɛkɛ la.+ 19 Noko ezuawolɛ ne baha ɛhoayelɛ ne aze,Na bɛbaha sua ne aze fɛɛnye. 20 Anyelielɛ a le bɛdabɛ mɔɔ bɛdua ma wɔ azule kɔsɔɔti anloa,Na bɛmaa nlankɛ nee asoaso duolua ɛkɛ ne la.”+\n^ Anzɛɛ “yeade atua.”


Belemgbunlililɛ Edwɛkɛhanlɛ—Edwɛkpa Ne Mɔɔ Bɛmaa Yeasalo Ewiade Amuala | Nyamenle Belemgbunlililɛ\nBɛne zo: Adekpakyelɛnli bie ɛlɛdi daselɛ wɔ Korea, 1931; fema zo: Bɛlɛdi daselɛ wɔ mumule aneɛ nu wɔ Korea ɛnɛ\nKENLE ko wɔangɔ gyima na ɛzieziele ɛ nwo kɛ ɛkɔ daselɛlilɛ wɔ nwonlomɔ ne. Ɛtwehwe ɛ bo aze ekyii, ɛte nganeɛ kɛ wɔvɛ. Ɔzɔho kɛ nwonlomɔ nu nafelɛ bayɛ fɛ! Noko ɛyɛ nwolɛ asɔne na ɛbɔ kpɔkɛ kɛ ɛbahɔ. Ɛ nee adiema raalɛ kpanyinli bie mɔɔ di nɔhalɛ la a hɔle a, na ye kpundii ɛgyinlanlɛ nee ye atiakunlukɛnlɛma ne hanle wɔ ahonle. Mekɛ mɔɔ ɔrale kɛ bɛlɛbɔ nɔhalɛ ne nolo wɔ azua nu la, ɛnwunle kɛ ɛ mediema mɔɔ wɔ ewiade amuala la ɛlɛfa mbuluku ko ne ala abɔ edwɛkɛ ko ne ala nolo, na bɛ muala bɛlɛnyia ndetelɛ ko ne ala azo nvasoɛ. Ɛdwule sua nu la, ɛdele nganeɛ kɛ wɔnyia anwosesebɛ. Ɛ nye liele kɛ wɔandɛnla sua nu la!\nKɛkala, Nyamenle Belemgbunlililɛ ne gyima titile a le Keleseɛnema ɛzonlenlɛ gyima ne. Gyisɛse hanle kɛ bɛbayɛ edwɛkɛhanlɛ gyima ne kpole wɔ ewiade awieleɛ ne. (Mat. 24:14) Kɛzi ye ngapezo ɛhye ɛpe zo ɛ? Wɔ foa ɛhye anu, yɛbazuzu menli, adenle mɔɔ bɛdua zo nee ninyɛne mɔɔ anwo hyia wɔ Keleseɛnema ɛzonlenlɛ gyima ne anu, mɔɔ ɔlɛboa menli mgbe dɔɔnwo mɔɔ bɛwɔ ewiade amuala yeamaa bɛanwu Nyamenle Belemgbunlililɛ ne kɛ ɔwɔ ɛkɛ ne amgba la anwo.\nDuzu ati a ɛnee Gyisɛse lɛ anwodozo kɛ ɔbanyia menli mɔɔ bɛbavi bɛ ɛhulolɛ nu bɛagyinla ɔ nzi la wɔ awieleɛ mekɛ ne anu ɛ? Kɛ ɔkɛyɛ na wɔala ye ali kɛ ɛlɛdumua wɔakpondɛ Belemgbunlililɛ ne ɛ?\nSukoa ndenle mɔɔ Nyamenle menli ɛlua zo ɛha edwɛkpa ne ɛhile menli dodo biala mɔɔ bɛbahola kolaa na awieleɛ ne ara la.\nKɛzi yɛ edwɛbohilelɛ gyima ne ɛhile kɛ Gyisɛse gyi yɛ nzi ɛ? Yɛ mbuluku ne mɔ anwo nɔhalɛ edwɛkɛ boni a ɔmaa ɛdie ɛdi kɛ Belemgbunlililɛ ne wɔ ɛkɛ amgba a?\nMɔɔ Fi Edwɛkɛhanlɛ Ne Anu Ba La—“Nzoleɛ Ɛbolo . . . Mɔɔ Ɔwɔ Kɛ Bɛbu”\nGyisɛse hilehilele ye ɛdoavolɛma sunsum nu ma ɛbulɛ kpole ne anwo ɛzukoalɛdeɛ nwiɔ mɔɔ hyia. Kɛzi ɛzukoalɛdeɛ ɛhye mɔ ka yɛ ɛnɛ ɛ?